qundao/data-zh-poetry huggingface dataset:
二鼓至飞云岩秉炬上岩略周览即回至养云阁宿平明独行上岩并至圣果亭云根泉等久憩
作者：洪亮吉
朝代：清
体裁：古风

蓝舆小睡巳二更，半里外响飞泉声。入门一径生虚白，是石是云同一色。前行百级即少休，秉炬却憩岩西头。征衣暂付山童浣，先煮山泉与山款。自来京国梦始寒，枕上一夜鸣飞湍。平明待得云全出，始向山根搜石窟。乃知云亦无石奇，石转觉瘦云嫌肥。累累却似枝垂果，一朵峰尤奇一朵。飞腾只在人眼前，不遽拔地思升天。遵巅欲及仍难及，石却戴松空处立。玲珑百窍生百松，飞起松亦当排空。松身夭矫本若龙，会见汝植天门中。须臾日晦光开阖，云复飞来与山合。出门云动石觉行，云脚送我来黄平。
于蔿于
作者：洪亮吉
朝代：清

纵不识颜太师，不可不识元紫芝。纵不识段忠烈，不可不识道州结。君不见，君家讽颂何纡徐，十篇猗圩沮一曲，于蔿于。
云栖寺望五云山并访莲池大师塔院
作者：洪亮吉
朝代：清
体裁：古风

到来一谷云，空白湿朝露。披云寻绝磴，生翠落无数。濛濛万竿竹，中有接天路。谷禽飞不透，怒欲攫云住。巑岏正迷目，塔院忽回步。缁流吾岂识，重此本儒素。遗规尚堪仰，百代守其故。引泉来山门，飞雨屋上注。斋厨随粥饭，不更辟堂户。众生皆简默，劳客久延伫。清磬出石房，悠然发灵悟。
云溪竞渡词十二首·其一
作者：洪亮吉
朝代：清
体裁：七言绝句

云溪如画水如油，今岁欢场昨岁留。不肯更将风景煞，六龙城现四龙舟。
云溪竞渡词十二首·其七
作者：洪亮吉
朝代：清
体裁：七言绝句

枇杷桃杏满盘堆，远有江鲜入馔来。屈指半旬交夏至，洞庭船不送杨梅。
云溪竞渡词十二首·其三
作者：洪亮吉
朝代：清
体裁：七言绝句

怒雷激电满平川，艇子如风不及旋。齐向白云尖上立，万堆蜡屐雨声圆。
云溪竞渡词十二首·其九
作者：洪亮吉
朝代：清
体裁：七言绝句

占得云溪好景多，前门船向后门过。诗翁住处人能识，八字门临八字河。
云溪竞渡词十二首·其二
作者：洪亮吉
朝代：清
体裁：七言绝句

高处灯光碍月轮，轩窗无地着飞尘。生生视昔加三倍，树上禽巢树下人。
云溪竞渡词十二首·其五
作者：洪亮吉
朝代：清
体裁：七言绝句

万艇如梭集水隈，两边楼阁亦齐开。官河塞断双龙嘴，不管吴门水马来。
云溪竞渡词十二首·其八
作者：洪亮吉
朝代：清
体裁：七言绝句

河泥船好六仓宽，村女梳头映水看。燕麦兔葵蚕豆荚，晓凉先向舵楼餐。
云溪竞渡词十二首·其六
作者：洪亮吉
朝代：清
体裁：七言绝句

吴船装束近来工，南北窗棂面面通。一晌夕阳红不定，杏黄衫子立当风。
云溪竞渡词十二首·其十
作者：洪亮吉
朝代：清
体裁：七言绝句

角黍堆盘酒满壶，家家欢喜易新符。董龙社橘人犹指，更禁鱼虾入市无。
云溪竞渡词十二首·其十一
作者：洪亮吉
朝代：清
体裁：七言绝句

一旬日日敞华筵，醉向东头阁上眠。怪厎月光飞不到，船船灯影接青天。
云溪竞渡词十二首·其十二
作者：洪亮吉
朝代：清
体裁：七言绝句

梦里云山一万重，生还真荷主恩浓。升平乐事谁能谱，我本江乡识字农。
云溪竞渡词十二首·其四
作者：洪亮吉
朝代：清
体裁：七言绝句

传来新调唱摊黄，分半吴姬束急装。八角鼓完三弄笛，十番弦索一齐忙。
云溪行送杨上舍元锡北游
作者：洪亮吉
朝代：清
体裁：古风

月出云溪东，照见云溪西。云鸡鲤鱼亦成队，生世不肯离云溪。柰何溪边人，屡放溪边艇。我向溪头望，远行布帆一一飞无影。君居云溪已七世，三世及交情并挚。矧君才笔胜昔人，使我论交复伤逝。牡丹花红绣毬绿，摇荡溪光数间屋。家无长物殊可笑，祇有贮诗馀旧簏。城东别墅高数层，老树尚挂千年藤。昨因酒后一临眺，君已薄醉难同登。最怜云溪春，更向云溪步。我属溪头赤鲤鱼，送君直到江干渡。
五日忆白云溪竞渡作示儿辈兼寄钱三赵大里中
作者：洪亮吉
朝代：清
体裁：七言律诗

黍裹菰蒲酒泛芸，薄醺閒话小儿群。江乡四月饶新雨，楼阁三时尽白云。溪果作红偏碍帽，岸波摇绿欲煎裙。谁怜天上清如水，手擘桃符远忆君。
五月五日遵义试院忆里中竞渡之胜十首即寄钱三维乔赵大怀玉·其一
作者：洪亮吉
朝代：清
体裁：七言绝句

溪流一曲巷双条，灯影三层接画桥。我亦赵家楼上客，七千里外忆今朝。
五月五日遵义试院忆里中竞渡之胜十首即寄钱三维乔赵大怀玉·其七
作者：洪亮吉
朝代：清
体裁：七言绝句

三元阁上久裴徊，天气阴晴乍熟梅。画舫塞河人塞岸，忽惊雷雨打头来。
五月五日遵义试院忆里中竞渡之胜十首即寄钱三维乔赵大怀玉·其三
作者：洪亮吉
朝代：清
体裁：七言绝句

内河昨日雨萧骚，溪水平添绿半篙。惹得龙舟衔尾去，十番船泊北城壕。
五月五日遵义试院忆里中竞渡之胜十首即寄钱三维乔赵大怀玉·其九
作者：洪亮吉
朝代：清
体裁：七言绝句

连日河头画舫开，无端邻妪亦追陪。溪南一树石榴尽，都到美人头上来。
五月五日遵义试院忆里中竞渡之胜十首即寄钱三维乔赵大怀玉·其二
作者：洪亮吉
朝代：清
体裁：七言绝句

新辟柴门远市廛，病馀读画复逃禅。多因暇日添游兴，偷上吴娘鸭嘴船。
五月五日遵义试院忆里中竞渡之胜十首即寄钱三维乔赵大怀玉·其五
作者：洪亮吉
朝代：清
体裁：七言绝句

河干扶醉却归来，听雨楼窗半面开。偏是谢娘谙食性，枕函堆遍紫杨梅。
五月五日遵义试院忆里中竞渡之胜十首即寄钱三维乔赵大怀玉·其八
作者：洪亮吉
朝代：清
体裁：七言绝句

云溪溪北接官衙，添得红阑眼乍遮。好是一河灯影白，桥东错认月西斜。
五月五日遵义试院忆里中竞渡之胜十首即寄钱三维乔赵大怀玉·其六
作者：洪亮吉
朝代：清
体裁：七言绝句

儿童扑手说端阳，杏子轻红梅子黄。乞与一瓶桑落酒，醉眠仍入少年场。
五月五日遵义试院忆里中竞渡之胜十首即寄钱三维乔赵大怀玉·其十
作者：洪亮吉
朝代：清
体裁：七言绝句

艾叶纷披蒲叶长，盈觞酒绿泛芸黄。萧王里畔乡风好，几日门前角黍香。
五月五日遵义试院忆里中竞渡之胜十首即寄钱三维乔赵大怀玉·其四
作者：洪亮吉
朝代：清
体裁：七言绝句

箫鼓声声压画檐，整衣多半出褰帘。橛头艇子如飞去，就近还趋八字尖。
五月初三日偶成
作者：洪亮吉
朝代：清
体裁：七言绝句

蜀葵如锦粲篱根，檐雨初添屋漏痕。新月乍来帘正捲，槐花落尽不开门。
五月初八日方比部体吴孝廉鼒邀同人出西直门小集金氏园亭即席赋赠并送桂大令馥之官云南·其一
作者：洪亮吉
朝代：清
体裁：五言律诗

雨丝疏不断，一路出西城。日闪塔头影，雷轰涧底声。草高飞骑入，花满露舟横。清绝尚书坞，当门�已生。
五月初八日方比部体吴孝廉鼒邀同人出西直门小集金氏园亭即席赋赠并送桂大令馥之官云南·其二
作者：洪亮吉
朝代：清
体裁：五言律诗

几许关心客，无多卖赋钱。暂抛官里事，来趁酒家眠。岸柳阴三面，溪云白四边。遥程愁更数，西去万三千。
五柳居食鱼·其一
作者：洪亮吉
朝代：清
体裁：七言绝句

梦忆湖头双鲤鱼，十年重向此幽居。溪童拍手还相识，却绕红阑引客裾。
五柳居食鱼·其二
作者：洪亮吉
朝代：清
体裁：七言绝句

文窗窈窕夕阳鲜，一样湖光落榻前。添得柳丝长百尺，随风与客拂吟肩。
五鼓自伍浦渡湖至东山
作者：洪亮吉
朝代：清

到来青历历，七十二峰巅。骇浪鱼先拜，惊雷鸟已颠。水声摇短梦，风色眯长年。昨夜前山雨，茫茫笠泽烟。
人日宴客薄醉闻韩孝廉崧及令弟观察崶招诸同人作消寒四集因阑入痛饮醉后孝廉兄弟属题听雨图率笔作长句应命
作者：洪亮吉
朝代：清
体裁：古风

一杯人日酒，醉我至元夕。君家兄弟皆可人，肯放非时款门客。款门客岂真酒狂，或者以醉韬其光。孝廉说我诗名好，比部订交愁不早。满堂华灯满堂客，半不相知半相识。长安人海宦十年，屈指觞政皆居先。闲坊冷巷行还坐，酒妪酒翁都识我。即如今宵痛饮亦偶然，坐客握手一一称前缘。忽然牛腰巨卷掷我前，属我醉后放笔题长篇。绘图伊谁马秋药，赵诗颇详盛诗略。画中两人颜戍削，分案读书分盏酌，听雨木床三只脚。君不见长安八月无雨声，屋脊祇有蓬蒿横。愁君欲听不得听，此景令我思江城。吾家令弟昔抱关，昨者共我趋朝还。莼羹鲈脍兴莫遏，先我一载还乡山。观君斯图意相触，我家亦有云溪之老屋。雨声琳琳如戛玉，不尔共泛吴船之百斛，听雨层湖亦酣足。梁溪之酒倾百钟，此乐岂与长安同。君今四十当建功，伯也亦是人中龙。纵饶有宅江水东，何暇听雨眠孤篷。昏灯一盏檐漏重，千里百里云头浓。萧萧瑟瑟声洒空，韵事合让归田翁，卷图一笑生长风。
人日扺郑州巡抚景安远遣人相迓书此报谢·其一
作者：洪亮吉
朝代：清
体裁：七言绝句

握别梁园已八年，忆君风味逼前贤。大河南北频经歉，好为苍生计息肩。
人日扺郑州巡抚景安远遣人相迓书此报谢·其三
作者：洪亮吉
朝代：清
体裁：七言绝句

衙斋联句记经时，风雪甘凉苦致思。尚以书生待开府，逢人仍索忆山诗。
人日扺郑州巡抚景安远遣人相迓书此报谢·其二
作者：洪亮吉
朝代：清
体裁：七言绝句

人日聊登百尺楼，繁台东望久淹留。破除旧例吾何敢，瘦马羸童入郑州。
人日消寒第八集同人登黔灵山复迂道访圣泉归饮王参军湛恩一角山房杂成三十二韵
作者：洪亮吉
朝代：清
体裁：五言排律

两载逢人日，三年住鬼方。路疑穷北首，雨欲破南荒。过腊饧箫紧，初晴笋屐忙。愿寻何地胜，咸指此山冈。峻岭回天外，奇峰立斗旁。浮青界滇粤，浓绿压城隍。交壁松烟暝，岐途柏干挡。几回冲马首，百折走羊肠。积霰铺层殿，罡风响曲廊。解鞍悬石磴，易履坐绳床。果向僧衣落，禽从佛面翔。怪声穿土穴，仙掌拓蛮乡。半郭峦光敛，全黔地势张。天龙烦说偈，野鹿看传觞。更许陪开士，凭谁礼法王。客方搜古迹，巘巳下斜阳。讵可辜清兴，仍须束急装。涧幽留剥藓，寺僻富修篁。毁庙神无火，阴崖虎有伥。微黄辨樵径，曛黑堕渔梁。圣水名终妄，廉泉改未妨。逸情嫌昼短，回路觉川长。候骑依官柳，宵钟出女墙。双街笼烛树，一角访山房。浊酒何能减，逋篇久不偿。簪裾来净域，旗鼓集虚堂。当代为长句，群公雅擅场。俊才同鲍沈，坚笔斗班扬。设榻容孤卧，行厨约遍尝。拥炉斟浅碧，升阁望空苍。此会多应羡，他年志勿忘。灵山今夜月，添影照诗狂。
人日登东山遇雪复携客至黔灵山久憩·其一
作者：洪亮吉
朝代：清
体裁：五言绝句

别来方十日，春色满山村。树矫将穿牖，峰奇欲突门。
人日登东山遇雪复携客至黔灵山久憩·其七
作者：洪亮吉
朝代：清
体裁：五言绝句

三层楼上雪，百尺树头花。白欲迷天影，红疑迓岁华。
人日登东山遇雪复携客至黔灵山久憩·其三
作者：洪亮吉
朝代：清
体裁：五言绝句

我愧非安石，山真似白门。乍披天半牖，同醉雪中樽。
人日登东山遇雪复携客至黔灵山久憩·其九
作者：洪亮吉
朝代：清
体裁：五言绝句

小亭三面影，清磬四时声。树暗藏西岭，窗明瞰北城。
人日登东山遇雪复携客至黔灵山久憩·其二
作者：洪亮吉
朝代：清
体裁：五言绝句

半城新绿影，齐上振衣冈。露湿栖鸦径，春浓选佛场。
人日登东山遇雪复携客至黔灵山久憩·其五
作者：洪亮吉
朝代：清
体裁：五言绝句

积雨厨烟重，穿云涧水温。马头山鹊噪，牛角野禽蹲。
人日登东山遇雪复携客至黔灵山久憩·其八
作者：洪亮吉
朝代：清
体裁：五言绝句

廊长纵独行，龛小容危坐。天上有人声，山樵堕松颗。
人日登东山遇雪复携客至黔灵山久憩·其六
作者：洪亮吉
朝代：清
体裁：五言绝句

树侵官道窄，山压女墙低。马逐云头上，人随雨脚西。
人日登东山遇雪复携客至黔灵山久憩·其十
作者：洪亮吉
朝代：清
体裁：五言绝句

半窗初积霰，一枕昨闻雷。腊意屏前散，春容镜里开。
人日登东山遇雪复携客至黔灵山久憩·其四
作者：洪亮吉
朝代：清
体裁：五言绝句

松阴委曲廊，杏树攒高阁。城中客始来，原上花先落。
人月圆·十六日顾唐桥步月
作者：洪亮吉
朝代：清
体裁：词

昨宵细雨沿门糁，深巷掩重扉。绕砌寒虫，满廊归燕，秋思依依。今宵畅好，桥边楼上，人月双辉。晓漏将残，夜乌啼彻，直自忘归。
人月圆·黎平试院作
作者：洪亮吉
朝代：清
体裁：词

蛮中三月春光好，新雨又新晴。才离豚水，仍盘狮岭，又抵黎平。昨宵上已，今辰寒食，来日清明。酿碧成苍，催红做绿，有甚心情。
今接舆
作者：洪亮吉
朝代：清

一友古许由，一作今接舆。一师张留侯，一奉陶隐居。丈人舟，居士屩，何似酒家南董好，大业贞观皆醉倒。
今董狐
作者：洪亮吉
朝代：清

刘知几死那可诬，不畏生张说，只有今董狐。
从山塘驿行十里至龙门塘一陡坡作
作者：洪亮吉
朝代：清
体裁：古风

削峰峨峨天半立，白马白云争路入。有时云向马首飘，马足亦与云争高。坡陀直下蹄难驻，云始离山欲升树。乃知马亦恋白云，行过西坡复回顾。
代书寄汪大端光八十韵
作者：洪亮吉
朝代：清

百虑不失一，子才为世需。六经甫通三，我识愧里儒。才识工拙间，出处不可图。子意乃不然，劝我入帝都。为言予有亲，尚欲依菰芦。子亲存我亡，一语伤藐孤。负米十四年，娄空粟与刍。子行燕赵归，勤作反哺乌。我成吴越游，忽为失母雏。我生惭世间，感子引作徒。为倾橐中金，为计道上储。六百里水程，十八日旱途。历历夷险郊，孰宿孰可餔？英英公卿中，孰谒孰则毋？我足虽云劬，子口亦以瘏。感子珍重心，临行野踟蹰。譬若深谷风，幽草亦渐苏。存亡心已伤，离别泪屡枯。萋萋四月花，莽莽长河芜。挈弟既惨悽，念友更咽呜。相离第一程，梦子秦邮湖。凉月忽抱肩，老鱼窥汀蒲。东阿县西门，梦子又在吴。俱为少年游，灯舫狂呼卢。三梦宣武坊，斜日殷铜铺。新知无一人，知子应念吾。每梦必有泪，每泪必有书。书皆千万言，纸恶字迹粗。岂惟字迹粗，兼愧言辞纡。长安识君人，谤誉亦复俱。每苦立论严，憎子所服殊。我不置一辩，归室始叹吁。欲摘天半星，为子冠上珠。欲剪湘中霞，为子身上襦。天河濯五色，色异凡紫朱。天衢曝众文，文匪常罗繻。春月润子颜，秋露濯子肤。日吐瑰丽辞，称此佩服都。日陈琳球响，称此颜色姝。留侯似妇人，曲逆美丈夫。不闻史传讥，但觉流辈无。尘冠弊履中，不必德义孚。囚首垢面人，不必名实符。虽然愿一言，少岁亦已徂。二十颜尚髫，三十颔有须。吾徒勤事业，弃置常所须。要当惜心神，何必营衣裾。急从良友箴，息此俗论诬。明年登玉堂，三馆步复趋。贻兹老成规，莫被轻薄愚。我来人海中，戚戚意寡娱。因缘识文人，千百量以车。多文或为史，小智仅作胥。行虽历方州，见乃守坐隅。群獾出诗编，朱墨尽贡谀。立语苦不工，已诩鲍谢逾。我辈出直言，众目怒以盱。谓我立论高，谓我制行迂。一心苟无惭，兀兀任毁誉。求子素识人，又各间一区。非无杨生清，亦有黄子癯。旬日乃握手，余皆掩蓬庐。时时读子诗，消此嘅与歔。子才信鹓鸾，我笔非于菟。颇愧纷叠来，索诗若索逋。我常思子言，气敛不敢舒。逢子乃一发，笔禁口亦呼。子书亦易作，字错墨屡涂。前闻欲移家，急札驰邮奴。煤车米石昂，讵可携妻孥。况复堂上衰，行坐总欲扶。岂任舟车劳，与此食粒粗。诗储及瘦方，言皆悉锱铢。讵不为子谋，使子鸟就笯。子行试礼闱，先利矛与殳。亦思贺万钱，不若储百壶。倘或成同官，雅足见发纾。拙效我亦收，令谟子先敷。壮往庶有程，少习藉可除。被酒一纵言，省札应豁如。
代人题关庙联
作者：洪亮吉
朝代：清
体裁：联

一样英雄感骓逝；千秋家国尚鹃啼。
代人题关庙联
作者：洪亮吉
朝代：清
体裁：联

左传癖应开杜预；季兴功足抵岑彭。
以长至日太和殿早朝诗课院中诸生亦敬赋一首
作者：洪亮吉
朝代：清
体裁：七言律诗

鸳瓦千行瑞雪消，火城三面集金貂。记曾采服趋中禁，特荷殊恩拜内朝。万里烽烟清禹甸，九天音乐奏虞韶。觚棱回首真如梦，独向江村听丽谯。
伊犁纪事诗·其四
作者：洪亮吉
朝代：清

谪出长城不许诗，一看瀚海放歌奇。伊犁河谷行舟赏，塞外风情醉笔痴。头枕天山明月睡，神游冰岭雪鸡嬉。纵横篆隶闻西域，戍百归乡驻足辞。
伊犁纪事诗四十三首
作者：洪亮吉
朝代：清

城西乞得暂勾留，何止逃喧亦避仇。只觉医方有奇效，闭门先学陆忠州。橐笔频年上玉墀，虎贲三百笑舒迟。书生亦有伸眉日，独跨长刀万里驰。环碧轩中祟不迷，仅余风柝雨凄凄。固知此老迂难近，绝胜宵分咒准提。到日先传领督催，无端堂帖复追回。间心检点流人册，枨触西川御史台。熟客先惊问姓名，记曾跃马入咸京。当时书记疏狂甚，亲屈元戎作骑兵。谁跨明驼天半回，传呼布鲁特人来。牛羊十万鞭驱至，三日城西路不开。古庙东西辟广场，雪消齐露粉红墙。风光谷雨尤奇丽，苹果花开雀舌香。芒种才过雪不霏，伊犁河外草初肥。生驹步步行难稳，恐有蛇从鼻观飞。鹁鸪啼处却东风，宛与江南气候同。杏子乍青桑椹紫，家家树上有黄童。五月天山雪水来，城门桥下响如雷。南衢北巷零星甚，却倩河流界画开。毕竟谁驱涧底龙，高低行雨忽无踪。危厓飞起千年石，压倒南山合抱松。日日冲泥扫落苔，一条春巷八门开。外台自有萧闲法，携具方家说饼来。坐来八尺马如龙，演武堂前夹路松。谪吏一边三十六，尽排长戟壮军容。凿得冰梯向北开，阴厓白昼鬼徘徊。万丛磷火思偷渡，尽附牛羊角上来。城隅两日霁寒威，韦曲词人尚下帏。趁得南山风日好，望河楼下踏春归。幽绝城西半亩宫，古垣迤北尽长松。危楼不用枯僧上，罔两时时代打钟。百辈都推食品工，剪蔬饶复有乡风。铜盘炙得花猪好，端正仍如路侍中。瓯脱宵寒忽异常，行辕门外橐它僵。堂期纵过天中节，明日仍冠骨种羊。游蜂蛱蝶竞寻芳，花事初红菜甲黄。只有塞垣春燕苦，一生不及见雕梁。一卷平台纪事功，十年循吏说宏农。便同海外奇书读，腹痛还思邴曼容。城西连日雨昏黄，急溜先倾羊马墙。夜半老兵惊起叫，皂雕如虎扑人忙。万死方来西海头，别司锁钥领兜牟。关中老守疏狂甚，尚忆东风燕子楼。将军昨日射黄羊，亲为番王进一汤。百手尽从空里举，更凭通事贡真香。黄泥墙北打门频，白发来辞喜气新。却买鲜鱼饲花鸭，商量明日饯归人。伏流百尺水潺湲，地势斜冲北斗垣。高出长安一千里，故应雷雨在平原。生羌一月病弥留，夜半魂归户不收。忽变驴鸣出门去，郭桥何似板桥头。偶选龙媒贡上方，万蹄如铁剖河梁。驿骝尽解如人立，环拱将军下角场。鹑鸪啼处却东风，宛与江南气候同。杏子乍青桑葚紫，家家树上有黄童。累臣百计遣秋光，学圃年来寖有方。莳得菊花三百本，归家亭子宴重阳。穷荒连月有恩纶，边雨初晴塞草春。昨午北郊迎诏使，分明捧日两黄人。怪风时起扑灯蛾，旧燕巢欹鼠作窠。蒸得春蚊大如斗，南山湿雾入帘多。老饕到此已无缘，且减常餐汲井泉。十日斋厨冷于寺，故应蔬味胜腥膻。达板偷从宵半过，筝琵丝竹响偏多。不知百丈冰山底，谁制齐梁子夜歌。篱豆花红藓叶班，时时约客话更阑。斋厨百品多尝遍，惜少山雌入食单。山沟六月晓霞蒸，百果皆从筵上升。买得塔园瓜五色，温都斯坦玉盘承。偶向尊前学楚歌，天涯谁识故人多。郎官湖水清如镜，绝忆三更放棹过。五月天山雪水来，城门桥下响如雷。南衢北巷零星甚，却倩河流界画开。戟门东去水潺湲，山色周遭柳作垣。日昃马行三十里，纳凉须驻会芳园。待得城楼月欲升，竟携茶具就书灯。九朝旧事无人听，只有西厅老郡丞。结客城南缓步回，水云宽处浪如雷。昨宵一雨浑河长，十万鱼皆拥甲来。一旬蝴蝶已成团，便拟开筵宴谪官。携得百花洲畔法，种来鹭粟大如盘。积雨冥蒙路不开，巑岏历尽始三台。万松怪底都相识，曾向童年入梦来。雪深才出玉门关，三月君恩已赐环。嬴得番回道旁看，争传李白夜郎还。
伊犁纪事诗四十三首·其一
作者：洪亮吉
朝代：清

城西乞得暂勾留，何止逃喧亦避仇。只觉医方有奇效，闭门先学陆忠州。
伊犁纪事诗四十三首·其七
作者：洪亮吉
朝代：清

古庙东西辟广场，雪消齐露粉红墙。风光谷雨尤奇丽，苹果花开雀舌香。
伊犁纪事诗四十三首·其三
作者：洪亮吉
朝代：清

环碧轩中祟不迷，仅余风柝雨凄凄。固知此老迂难近，绝胜宵分咒准提。
伊犁纪事诗四十三首·其三十
作者：洪亮吉
朝代：清

穷荒连月有恩纶，边雨初晴塞草春。昨午北郊迎诏使，分明捧日两黄人。
伊犁纪事诗四十三首·其三十一
作者：洪亮吉
朝代：清

怪风时起扑灯蛾，旧燕巢欹鼠作窠。蒸得春蚊大如斗，南山湿雾入帘多。
伊犁纪事诗四十三首·其三十三
作者：洪亮吉
朝代：清

达板偷从宵半过，筝琵丝竹响偏多。不知百丈冰山底，谁制齐梁子夜歌。
伊犁纪事诗四十三首·其三十九
作者：洪亮吉
朝代：清

待得城楼月欲升，竟携茶具就书灯。九朝旧事无人听，只有西厅老郡丞。
伊犁纪事诗四十三首·其三十二
作者：洪亮吉
朝代：清

老饕到此已无缘，且减常餐汲井泉。十日斋厨冷于寺，故应蔬味胜腥膻。
伊犁纪事诗四十三首·其三十五
作者：洪亮吉
朝代：清

山沟六月晓霞蒸，百果皆从筵上升。买得塔园瓜五色，温都斯坦玉盘承。
伊犁纪事诗四十三首·其三十八
作者：洪亮吉
朝代：清

戟门东去水潺湲，山色周遭柳作垣。日昃马行三十里，纳凉须驻会芳园。
伊犁纪事诗四十三首·其三十六
作者：洪亮吉
朝代：清

偶向尊前学楚歌，天涯谁识故人多。郎官湖水清如镜，绝忆三更放棹过。
伊犁纪事诗四十三首·其三十四
作者：洪亮吉
朝代：清

篱豆花红藓叶班，时时约客话更阑。斋厨百品多尝遍，惜少山雌入食单。
伊犁纪事诗四十三首·其九
作者：洪亮吉
朝代：清

鹁鸪啼处却东风，宛与江南气候同。杏子乍青桑椹紫，家家树上有黄童。
伊犁纪事诗四十三首·其二
作者：洪亮吉
朝代：清

橐笔频年上玉墀，虎贲三百笑舒迟。书生亦有伸眉日，独跨长刀万里驰。
伊犁纪事诗四十三首·其二十
作者：洪亮吉
朝代：清

一卷平台纪事功，十年循吏说宏农。便同海外奇书读，腹痛还思邴曼容。
伊犁纪事诗四十三首·其二十一
作者：洪亮吉
朝代：清

城西连日雨昏黄，急溜先倾羊马墙。夜半老兵惊起叫，皂雕如虎扑人忙。
伊犁纪事诗四十三首·其二十七
作者：洪亮吉
朝代：清

偶选龙媒贡上方，万蹄如铁剖河梁。驿骝尽解如人立，环拱将军下角场。
伊犁纪事诗四十三首·其二十三
作者：洪亮吉
朝代：清

将军昨日射黄羊，亲为番王进一汤。百手尽从空里举，更凭通事贡真香。
伊犁纪事诗四十三首·其二十九
作者：洪亮吉
朝代：清

累臣百计遣秋光，学圃年来寖有方。莳得菊花三百本，归家亭子宴重阳。
伊犁纪事诗四十三首·其二十二
作者：洪亮吉
朝代：清

万死方来西海头，别司锁钥领兜牟。关中老守疏狂甚，尚忆东风燕子楼。
伊犁纪事诗四十三首·其二十五
作者：洪亮吉
朝代：清

伏流百尺水潺湲，地势斜冲北斗垣。高出长安一千里，故应雷雨在平原。
伊犁纪事诗四十三首·其二十八
作者：洪亮吉
朝代：清

鹑鸪啼处却东风，宛与江南气候同。杏子乍青桑葚紫，家家树上有黄童。
伊犁纪事诗四十三首·其二十六
作者：洪亮吉
朝代：清

生羌一月病弥留，夜半魂归户不收。忽变驴鸣出门去，郭桥何似板桥头。
伊犁纪事诗四十三首·其二十四
作者：洪亮吉
朝代：清

黄泥墙北打门频，白发来辞喜气新。却买鲜鱼饲花鸭，商量明日饯归人。
伊犁纪事诗四十三首·其五
作者：洪亮吉
朝代：清

熟客先惊问姓名，记曾跃马入咸京。当时书记疏狂甚，亲屈元戎作骑兵。
伊犁纪事诗四十三首·其八
作者：洪亮吉
朝代：清

芒种才过雪不霏，伊犁河外草初肥。生驹步步行难稳，恐有蛇从鼻观飞。
伊犁纪事诗四十三首·其六
作者：洪亮吉
朝代：清

谁跨明驼天半回，传呼布鲁特人来。牛羊十万鞭驱至，三日城西路不开。
伊犁纪事诗四十三首·其十
作者：洪亮吉
朝代：清
体裁：七言绝句

五月天山雪水来，城门桥下响如雷。南衢北巷零星甚，却倩河流界画开。
伊犁纪事诗四十三首·其十一
作者：洪亮吉
朝代：清

毕竟谁驱涧底龙，高低行雨忽无踪。危厓飞起千年石，压倒南山合抱松。
伊犁纪事诗四十三首·其十七
作者：洪亮吉
朝代：清

百辈都推食品工，剪蔬饶复有乡风。铜盘炙得花猪好，端正仍如路侍中。
伊犁纪事诗四十三首·其十三
作者：洪亮吉
朝代：清

坐来八尺马如龙，演武堂前夹路松。谪吏一边三十六，尽排长戟壮军容。
伊犁纪事诗四十三首·其十九
作者：洪亮吉
朝代：清

游蜂蛱蝶竞寻芳，花事初红菜甲黄。只有塞垣春燕苦，一生不及见雕梁。
伊犁纪事诗四十三首·其十二
作者：洪亮吉
朝代：清

日日冲泥扫落苔，一条春巷八门开。外台自有萧闲法，携具方家说饼来。
伊犁纪事诗四十三首·其十五
作者：洪亮吉
朝代：清

城隅两日霁寒威，韦曲词人尚下帏。趁得南山风日好，望河楼下踏春归。
伊犁纪事诗四十三首·其十八
作者：洪亮吉
朝代：清

瓯脱宵寒忽异常，行辕门外橐它僵。堂期纵过天中节，明日仍冠骨种羊。
伊犁纪事诗四十三首·其十六
作者：洪亮吉
朝代：清

幽绝城西半亩宫，古垣迤北尽长松。危楼不用枯僧上，罔两时时代打钟。
伊犁纪事诗四十三首·其十四
作者：洪亮吉
朝代：清

凿得冰梯向北开，阴厓白昼鬼徘徊。万丛磷火思偷渡，尽附牛羊角上来。
伊犁纪事诗四十三首·其四
作者：洪亮吉
朝代：清

到日先传领督催，无端堂帖复追回。间心检点流人册，枨触西川御史台。
伊犁纪事诗四十三首·其四十
作者：洪亮吉
朝代：清

结客城南缓步回，水云宽处浪如雷。昨宵一雨浑河长，十万鱼皆拥甲来。
伊犁纪事诗四十三首·其四十一
作者：洪亮吉
朝代：清

一旬蝴蝶已成团，便拟开筵宴谪官。携得百花洲畔法，种来鹭粟大如盘。
伊犁纪事诗四十三首·其四十三
作者：洪亮吉
朝代：清

雪深才出玉门关，三月君恩已赐环。嬴得番回道旁看，争传李白夜郎还。
伊犁纪事诗四十三首·其四十二
作者：洪亮吉
朝代：清

积雨冥蒙路不开，巑岏历尽始三台。万松怪底都相识，曾向童年入梦来。
伊犁记事诗
作者：洪亮吉
朝代：清

芒种才过雪不霁，
伊犁河外草初肥。
生驹步步行难稳，
恐有蛇从鼻观飞。
伍浦夜泊
作者：洪亮吉
朝代：清
体裁：七言律诗

高士宅边新月上，伍胥浦口落潮馀。多应念与双峰结，未觉途经百里纡。别路更须寻马迹，此行端不为鲈鱼。宵残烛跋摊书卧，静听松声落枕虚。
伤春怨·剑客
作者：洪亮吉
朝代：清
体裁：词

七首飞将过。到处人头疑堕。日昨诣丛祠，土偶居然离坐。旋空中如磨。电影终难挫。蓦地指晴空，一道采、虹中破。
何工部道生招饮即席罗山人䀻曹指挥锐张运判道渥合作一图名秋堂雅集因系以诗
作者：洪亮吉
朝代：清
体裁：古风

一人画山，一人画树。旁有六七人，嘐嘐屋中住。曹兴宗，昔时画马今画松。罗江东，画人不工画鬼工。张风子画即有风，獦叶恍起秋堂中。兵曹诗百篇，舍人酒一斗，比部谈天我叉手。屋头有树树杪山，却怪树底门常关。晚晴巷口车声接，一径呼僮扫红叶。斜阳入树留一分，道远客欲趋城门。君不见山雏窥客喜复嗔，认是昨日游山人。
余以九月初旬至黄山浴朱砂泉及门青阳陈博士坡文学壤及塾昆仲后十日始至亦不相值博士等宿文殊院及紫云庵各二日始下山并迂道过访出游山诗相质复率作此篇跋后兼寄巨超
作者：洪亮吉
朝代：清
体裁：古风

半春约客游天台，芒鞋已返客始来。半秋约客入黄海，可惜疲踪复难待。山灵笑我屡失期，不待伴侣相扶携。岂知事会适然耳，仅隔百里趋先岐。山山秋爽山山月，尔乍入山余转出。题糕说饼兴益豪，不负秋中两佳节。狂来翻怨天半风，不递笑语来云中。诸君清福亦谁及，各以月满升中峰。一峰参天一拔地，盗得乾坤最清气。环山宣歙十万家，下视泠泠垤中蚁。九华既愧云水僧，黄海又复惭吟朋。君不见天台天都让尔登，我转下历阶千层。万峰中间一水澄，宝气上烛光如灯。三宵七浴尔可能，痼疾若失神明增。静中道气时郁烝，他日或者能飞升。
余内直日与胡总宪高望直庐咫尺总宪没及半年适余假归以事至武陵与总宪遗榇同日抵湖上厝屋又甚逼近不胜存没今昔之感爰赋一诗哭之即寄谢方伯启昆冯鸿胪应榴二君皆总宪同年生也
作者：洪亮吉
朝代：清
体裁：七言律诗

弹指人生岁月迁，感公归骨我归田。并无华屋栖恒干，自有清名过昔贤。魂魄讵应沦九地，班联曾共直三天。何因舟旐飘摇日，又结居邻水榭边。
余本约焦山僧巨超同游九华巨超迟至山二日遂不相值巨超濒行丹徒顾文学鹤庆绘天台踏月图见寄因作长句题后以贻巨超即寄文学及王秀才豫
作者：洪亮吉
朝代：清
体裁：古风

我前游九华，苦乏熟客陪。有僧名道成，有峰号飞来。登峰挈僧行，奇险始尽开。犹迟过江僧，未及登天台。天台山高一千丈，却值秋中月将望。山光正好客不来，一谷猿猱致惆怅。我来早数时，君来逾二夕。蒲帆何迟笋鞋疾，百里白云迷去辙。数君住近桃花洲，见画忽欲生离愁。君不见我今让尔出一头，逸兴竟与神仙俦。天空月华露不收，任尔彻夜成清游。
佛狸谶
作者：洪亮吉
朝代：清

江水饮莫饱，佛狸死江岛。去年岁在寅，今年岁在卯。崔伯深死亦早。
使院后墙俯临县仓有荷池十顷癸丑二月将按试上游命工筑三层台于墙内五月杪归池荷正花台适告竣因分日宴客于上同里杨上舍浦为绘千叶莲台雅集长卷同人各系以诗余亦率成此篇云尔
作者：洪亮吉
朝代：清
体裁：古风

北人喜看山，南人喜看水。我虽南人居北久，有水有山方不悔。胸中先有万仞山，山外流水声潺潺。欲从山断水流处，更种疏花筑庐住。拜官昨岁来筑中，所见宛与胸中同。不特有山有水有高阁，且喜山绿绕阁阁外十顷荷花红。为补竹百竿，为筑台三层。仓廒百舍比如栉，静里巳落书窗灯。花枝红，水流碧，云气时黄亦时白。有时天黑雨欲来，却好一窗收五色。宴客既有藕，藕底复有鱼。池莲可劈桃可食，酒盏借此青芙蕖。帘垂百尺楼千丈，宴客真疑在天上。窗棂八角灯影联，一城居民望若仙。楼高高，觞满满，丰岁莫教行乐缓。黔中有山皆可田，雨足便巳成丰年。新秋昨夜凉风起，楼阁都归雨声里。君不见红荷花开亦无几，接得稻花香十里。
侍中血
作者：洪亮吉
朝代：清

长安门开鼓声死，贼骑如云走天子。西来从辇无一人，万乘苍茫草间止。行间杀气何纷纷，侍中独拜车前尘。马前飞矢着龙节，侍中独溅衣上血。侍中血，中散琴，琴声欲绝日欲沉，有子乃不传广陵。
侵晓入太和洞
作者：洪亮吉
朝代：清
体裁：五言律诗

转觉冈峦峻，难容地脉回。客方升阁望，山欲渡溪来。市郭灯初暗，帆樯雾未开。半时心境澈，孤坐此层台。
侵晓渡关岭·其一
作者：洪亮吉
朝代：清
体裁：七言绝句

之字山程卐字楼，昨宵刚值月当头。一声鸡唱出门去，小市夜灯犹未收。
侵晓渡关岭·其二
作者：洪亮吉
朝代：清
体裁：七言绝句

松栎为扉石作坛，罡风吹袖觉衣单。相看即是青天上，莫更频歌蜀道难。
侵晓诣放生池看荷花因夏仲雨水过多花事寥落池上谢公祠等又半燬于火感而有作回途复至卞家池上小憩
作者：洪亮吉
朝代：清
体裁：古风

谢公祠畔路，不是不能来。水云既已荒，水上无楼台。半池枯菡萏，十顷黄蒿莱。沿溪三两家，枕此芦荻隈。终朝女墙影，镜里常裴回。待此晓日升，久坐石砌苔。回经卞家池，红荷反齐开。
侵晓送客过岭
作者：洪亮吉
朝代：清
体裁：古风

孤帷隐一灯，行客尚未起。残月下北山，寥寥犬初吠。一峰抱一峰，劣径入只骑。十里吹湿香，原空泻花气。
便水驿行馆见水仙一盆干长三尺香亦较江乡者馥郁为赋一绝
作者：洪亮吉
朝代：清
体裁：七言绝句

傍山临水几人家，下马匆匆感岁华。牵得客怀无别事，芷江驿里一枝花。
修本草
作者：洪亮吉
朝代：清

《七略》详《素问》，《七录》升《本草》，吴公华公所搜讨。唐兴百事皆修明，李姚史学贾孔经，医方亦校于志宁。
借月歌为措月上人赋
作者：洪亮吉
朝代：清
体裁：古风

出门即看山，闭门即抱膝。上人于世何所需，祗借天空一瓢月。有时欲閒吟，一瓢月在心。空濛百斛光，先与袪烦襟。有时欲说法，一瓢月在颊。灵明百琲珠，如看泻行箧。空空相色非非想，瓢月时时复盈掌。离乡忽欲念乡山，天姥天台或长往。去年住城东，看此瓢月生，巽宫楼前灯影明。今年住城北，看此瓢月蚀，天王堂中香炷熄。僧既不还俗，月亦不上天。假而不归凡几年，闻说尘劫历百年经千。天边之月时或缺，月在一瓢光不灭。
借鬼兵
作者：洪亮吉
朝代：清

城门西，鬼兵十万啾啾啼。城门东，阴旗猎猎愁磷红。贼骑欲向南，鬼伯趋䟃？。贼骑欲向北，啾啾啼鬼伯。城门开，待鬼来。椒浆为汝奠，灵甲为汝裁。一朝贼退归海中，幕府上簿皆鬼功。鬼兵不来兮奈何许，贼兵皇皇兮矢如雨。风折兮蝥弧，血染兮头颅。将军苦身折，天师竟无术。彼夫人兮真丈夫。抽刀杀贼贼即呼。天壤欲似王郎无。
借鬼兵
作者：洪亮吉
朝代：清
体裁：乐府曲辞

城门西，鬼兵十万啾啾啼。城门东，阴旗猎猎愁磷红。贼骑欲向南，鬼伯趋䟃�。贼骑欲向北，啾啾啼鬼伯。城门开，待鬼来。椒浆为汝奠，灵甲为汝裁。一朝贼退归海中，幕府上簿皆鬼功。鬼兵不来兮奈何许，贼兵皇皇兮矢如雨。风折兮蝥弧，血染兮头颅。将军苦身折，天师竟无术。彼夫人兮真丈夫。抽刀杀贼贼即呼。天壤欲似王郎无。
倦寻芳·春星
作者：洪亮吉
朝代：清
体裁：词

寂寥银阙，怪厎琼妃，媵他数个。三五春宵，可许玉阶同坐。人说高寒应让汝，九重天上还难妥。笑风诗，只咏到衾裯，被他唤做。也知我、殷勤看尔，驻向楼头，几番难过。锦样连钱，一例被风吹堕。仙掌夜过防暗摘，月盘露冷愁轻簸。寄新诗，先问汝，点头也么。
偕牛太守稔文范孝廉■至炮台望海
作者：洪亮吉
朝代：清
体裁：七言律诗

澄江太守老能奇，邀我同来陟翠微。人与鱼龙争奋迅，帆从鸥鹭各纷飞。天光澄碧遮眉宇，海色青红上裌衣。便欲乘风向东去，空濛一点著鱼矶。
偕诸生至下洋川修褉各赋一首
作者：洪亮吉
朝代：清
体裁：古风

我来已半月，未及洋水滨。兹逢禁烟节，又值上巳辰。诸生学经时，用志已不纷。相携胜地来，验此心赏真。联行亦无多，童冠八九人。牵衣过石桥，酌蠡向水漘。颇感岁月驰，奄忽及草春。吾徒勤读书，尤在志行纯。心性苟不漓，遑计泰与屯。朱云折安昌，其气尚未驯。及对嶭赣君，品乃绝等伦。寥寥一千年，冀欲追绝尘。狂狷致失中，又恐戾圣门。同堂贵参稽，得间盍共陈。归及新月辉，陶然饮芳尊。
偪侧行同金秀才学莲作题亡友黄二悔存诗集后
作者：洪亮吉
朝代：清
体裁：古风

偪侧复偪侧，住世才几日。朝吟山头魂，暮委泉下骨。偪侧行，歌黄郎。黄郎五岁始识字，十五十六能文章。十七试冠军，十八登词场。十九客浙东，二十游潇湘。当其兴发欲赋诗，寒暑昏旦皆忘之。山行麋鹿憎，水行蛟龙嗤。有时沿林觅句不知远，前飞鸱鸮后狺犬。我疑苍苍位置皆得宜，独出此人天不管。春非我春，秋非我秋。一世出不得，延回历九州。大儿小儿亦何有，忽向燕台访屠狗。形疲骨瘦志已灰，偶尔一官头上来。驱车入解梁誓涉，咸阳避责未筑台。块然身遽亡，三十既已逾，四十渺难得。赴君之丧哭君切，伶仃一棺诗数册。此时偪侧复偪侧，巫咸冈，云四结，昆仑河，涛百折。炎风萧萧雨声急，又疑天为诗人泣。诗人亡后十五年，新鬼故鬼围坟前。锦州刺史刘大观，独抱一卷来长安。奉钱三百千，一一为校刊。姓名一日长安市，交口诵君如未死。我顷闻之泪难止，却忆石交疑隔世。杨大令，赵舍人，里中昔年称等伦。此时憔悴百僚底，转羡君名日边起。偪侧行，谁所为，金子亦岂人间才。浮名身后总如此，不若未死常衔杯。一杯复一杯，偪侧歌偪侧。却忆虞山山头论诗夕，夜半神祠火云赤。兹游何期死生隔，呜呼兹游真成死生隔。
偶书示友
作者：洪亮吉
朝代：清
体裁：七言绝句

习尚多年即一更，后生原不及先生。好名亦是文人事，不近情人不近名。
偶写荷花便面寄费方伯淳
作者：洪亮吉
朝代：清
体裁：七言绝句

小阁才看暑雨过，一拳奇石面层阿。知君雅有乡山念，为写钱唐一顷荷。
偶成
作者：洪亮吉
朝代：清
体裁：五言律诗

万念俱空后，寥寥酒易醒。未能离世网，聊展度人经。路暗灯明壑，窗疏剑指星。书生尔何意，空自逞心灵。
偶成
作者：洪亮吉
朝代：清
体裁：古风

俗儒不知古，亦复不识今。喜作经世书，何异聋与瘖。圣人旨昭昭，不向六籍寻。沉埋语录中，痼疾既已深。事故纷叠来，随俗而浮沉。仍然嗤老庄，又复哂向歆。一册挟兔园，更诩工咏吟。遐哉钟子期，何可托赏音。
偶成
作者：洪亮吉
朝代：清
体裁：七言律诗

愁多久已置形骸，恩重终须异辈侪。长庆集仍含讽谕，东方论敢杂诙谐。销兵乍喜流亡返，横潦仍嫌燮理乖。何自近来恒断肉，安贫聊学太常斋。
偶成
作者：洪亮吉
朝代：清
体裁：七言绝句

校得南华内外篇，晚春巳觉日如年。新红看罢看新绿，正是江南麦秀天。
偶成
作者：洪亮吉
朝代：清
体裁：古风

残月出半宵，残客扶半醉。月从门外入，披牖与之对。客行既不前，月影亦不退。何如铺桃笙，就此月中睡。
偶成
作者：洪亮吉
朝代：清
体裁：五言绝句

白露甫三日，阑干著意凉。偶然飞雨至，花亦点头忙。
偶成
作者：洪亮吉
朝代：清
体裁：五言绝句

眼冷心空日，长安始易居。三更池阁上，眠对白芙渠。
偶成
作者：洪亮吉
朝代：清
体裁：七言绝句

閒从里巷说新事，卧听儿孙读故书。不必更携芒屩出，闭门红日下阶除。
偶成
作者：洪亮吉
朝代：清
体裁：古风

鸟声不下树，蛙声不上山。梦醒闻众声，寥寥隔层关。前宵一雨山光绿，添得水声飞上屋。三层阁倚百尺松，饱听日午唫苍龙。
偶成
作者：洪亮吉
朝代：清
体裁：古风

黄埃飞百尺，难辨马头人。只有云生处，都无一点尘。三冬及半春，雪白不盖地。遂令墙头蒿，枯黄刺天际。
偶成·其一
作者：洪亮吉
朝代：清
体裁：七言绝句

一度相思一举杯，昨宵书到手难开。弯弯竹径濛濛月，记得人来梦亦来。
偶成·其一
作者：洪亮吉
朝代：清
体裁：七言律诗

哀乐中年讵可支，未衰恐巳鬓添丝。遭谗真悔知名早，投隙方嫌见性迟。乍识面人偏入梦，不关心事忽沉思。平生学行吾能审，岂待悠悠论定时。
偶成·其一
作者：洪亮吉
朝代：清
体裁：七言绝句

客来半不知名姓，到即随堂住几时。醉后忽然长揖去，主人不问仆难知。
偶成·其一
作者：洪亮吉
朝代：清
体裁：七言绝句

横风两日住江干，瓮厎桃花米已完。咫尺荒村无处籴，芡头莲实扺朝餐。
偶成·其三
作者：洪亮吉
朝代：清
体裁：七言律诗

间来屈指溯从前，孤露馀生我自怜。平辈半皆成老宿，故人多巳学神仙。难忘砚北千秋业，却有城南二顷田。一事冷官差可慰，趋朝常得弟随肩。
偶成·其二
作者：洪亮吉
朝代：清
体裁：七言绝句

偶向山中度岁华，浃旬春事已如麻。世情怪厎阑珊甚，又报东风嫁杏花。
偶成·其二
作者：洪亮吉
朝代：清
体裁：七言绝句

湿云堆里漾龙鳞，一片荒寒景色新。犹胜玉门关外路，案头无水动经旬。
偶成·其二
作者：洪亮吉
朝代：清
体裁：七言律诗

百种芟除癖尚留，闭门索句出门游。研摩未及唐馀史，踪迹粗穷禹九州。胸次渐能忘宠辱，舌锋从不快恩雠。白云溪畔三间屋，略有头衔好乞休。
偶成·其二
作者：洪亮吉
朝代：清
体裁：七言绝句

破工夫把蜀茶煎，一枕新凉乍欲眠。不合约他狂道士，骑驴直到竹床前。
偶成·其四
作者：洪亮吉
朝代：清
体裁：七言律诗

亘亘平生一寸心，不同朝士竞升沉。凭谁可解胸中结，倩客时弹海上琴。乞与药垆希驻景，肯从尘网索知音。南舟北马频来往，坐使劳劳变古今。
偶成为陈太守廷庆赋·其一
作者：洪亮吉
朝代：清
体裁：七言律诗

一幅蛮笺任屈伸，半钩新月倍精神。关心幽鸟能窥客，过眼空花不惹尘。云影去来伤往事，水光摇荡识前身。悲秋宋玉支离甚，况复登临送远人。
偶成为陈太守廷庆赋·其二
作者：洪亮吉
朝代：清
体裁：七言律诗

过尽三春烂漫时，九秋篱落订交迟。来犹背面谁曾见，去不回头事可知。海上早应随范蠡，洛中枉自赋陈思。黄庭一卷香千缕，半欲销魂半自持。
偶成二十首·其一
作者：洪亮吉
朝代：清
体裁：古风

我闻荀生言，善恶皆有性。忍于杀人者，乃反惜物命。此非性之真，转展惑报应。仍缘薄滋味，可自托清净。百伪寡一真，吾心湛明镜。
偶成二十首·其七
作者：洪亮吉
朝代：清
体裁：古风

承平百馀载，风俗渐喜誇。物力苦不多，踵事而增华。我顷读风诗，颇愿删木瓜。苞苴之所兴，礼节日以奢。君子慎厥初，百事除萌芽。
偶成二十首·其三
作者：洪亮吉
朝代：清
体裁：古风

广场三十顷，乃在池以南。自非土偶居，即作木佛庵。土功何煌煌，香火积一龛。日与神鬼居，祸福念不参。阴阳纵回翔，柰性所不谙。摊书梵箧旁，相与同沉酣。
偶成二十首·其九
作者：洪亮吉
朝代：清
体裁：古风

人生一世间，驹隙影易度。饮食与衣服，讵云皆细故。所惜士大夫，视同经世务。不然营土木，楼阁极回互。平生名好客，惟见揖楼护。落落张伯松，望门先却步。
偶成二十首·其二
作者：洪亮吉
朝代：清
体裁：古风

我昨谒达官，先有后堂客。思陈天下事，四坐皆简默。移床前复却，日影去阶尺。宁惟言不省，反欲斥狂惑。朔风吹横门，檐瓦响历历。中有挥麈人，丰貂饶菜色。
偶成二十首·其二十
作者：洪亮吉
朝代：清
体裁：古风

少年颇耽奇，气欲吞名山。有时驱楼船，入海不愿还。倏忽三十年，尘土冒鬓颜。显晦亦偶然，山水兴未阑。著书高于身，准待同志删。要皆真气存，足订懦与顽。兴至欲举杯，天风响禅关。
偶成二十首·其五
作者：洪亮吉
朝代：清
体裁：古风

千金构亭台，百金施绘采。天公矜物力，不使成遽毁。前门方逮讯，后户巳迁贿。复壁不匿人，惟应穴金在。主人虽已易，朱户仍不改。春半燕子来，啁啾旧时垒。
偶成二十首·其八
作者：洪亮吉
朝代：清
体裁：古风

游鱼性喜沉，林鸟性喜浮。人生居其中，渺不克自由。回飙吹飞蓬，旋转何日休。自非金石性，皆逐流波流。东海虽已广，何能积沉忧。庶几三神山，可与逸客游。
偶成二十首·其六
作者：洪亮吉
朝代：清
体裁：古风

男儿不出门，出门路四岐。对面即太行，途危不逶迤。里粮思长征，白日忽已西。挥汗走不停，百里或庶几。我宁遭豺狼，不逐狐与狸。
偶成二十首·其十
作者：洪亮吉
朝代：清
体裁：古风

束发事结交，相知本难得。驰驱三十载，已寡素心客。稍能知大义，半死刀剑侧。精魂归大漠，时向梦中识。昨得插羽书，忧仍在西北。沉酣非我志，藉以遣晨夕。
偶成二十首·其十一
作者：洪亮吉
朝代：清
体裁：古风

缚茅作一亭，正面微向东。四壁尽斥除，依傍庶一空。侵晨即披衣，陡觉曙色红。社日既已过，遍野饶春农。携编省芸锄，勤苦理则同。倦憩亭北隅，引领眺泽宫。他时开八窗，藉以通八风。
偶成二十首·其十七
作者：洪亮吉
朝代：清
体裁：古风

疾风走空谷，奔此霆与雷。郁郁松杉姿，高干罔不摧。一朝营华居，悼叹无良材。良材本无多，大匠意不回。我欲从唐虞，先借皋与夔。开诚而布公，一世识所归。君看参天枝，夫岂旦夕栽。
偶成二十首·其十三
作者：洪亮吉
朝代：清
体裁：古风

寒暑饮食中，所获本微恙。忌医兼讳疾，自恃一身壮。天时日乘除，精采忽不王。阴寒入筋络，危至莫名状。遂令皮毛疾，恶乃攻府脏。和缓失色啼，庸医又何况。
偶成二十首·其十九
作者：洪亮吉
朝代：清
体裁：古风

鹰隼善抟物，尚惧凤鸟嗔。豺狼欲噬人，道恐逢麒麟。今乃知不然，麟凤性益驯。积骸虽如山，委以不见闻。转于水火中，救此至不仁。或云西方法，祇乞见在身。群生究何辜，冤痛杳莫伸。
偶成二十首·其十二
作者：洪亮吉
朝代：清
体裁：古风

师臣者三王，友臣者五伯。逮兹秦汉后，视下比厮役。长孺前正论，天子辄变色。惜哉公孙宏，其性本便辟。庸儒司国柄，何事足裨益。田鼢暨卫霍，半又起外戚。当日严惮人，庶几惟汲直。
偶成二十首·其十五
作者：洪亮吉
朝代：清
体裁：古风

依草而附木，自信不如此。平生戒受恩，盍自贤者始。伊余少迍邅，本不盼荣仕。遭逢况逾格，业已被驱使。兼之凛慈训，讵敢背尺咫。吹律暖不回，其人已心死。
偶成二十首·其十八
作者：洪亮吉
朝代：清
体裁：古风

操持本不优，又欲守成例。遂令一世才，受制几胥吏。危疑偶相值，苦乏经远计。盈庭皆雷同，谁肯独立异。雷同心始惬，独立遭所忌。根矩兀傲人，英英动心气。
偶成二十首·其十六
作者：洪亮吉
朝代：清
体裁：古风

平生何所慕，所慕在同调。三川恣沿洄，五岳寄歌啸。青云忽缘履，白日斜压帽。侧闻唐太尉，勋业继周召。功虽积山阜，事往何足道。只惜平泉庄，生时不重到。
偶成二十首·其十四
作者：洪亮吉
朝代：清
体裁：古风

孔明相巴蜀，贵在饬纲纪。断狱斩幼常，时时面流涕。古来真将军，亲爱法不废。所以百万师，常若身使臂。桓桓司马法，无事出奇计。恩多不能劝，用法乃始励。庄贾后即诛，庶乎知此意。
偶成二十首·其四
作者：洪亮吉
朝代：清
体裁：古风

一身虽不赀，事有大于此。何因贤与哲，仅自计生死。端居勤学道，民物宁可恃。驱马出北街，殷然念朝市。八纮诚巳广，所见乃尺咫。欲贡出位言，愁呼妄男子。
偶检故书得三友人遗札各赋一首通政司副使钱沣
作者：洪亮吉
朝代：清
体裁：七言律诗

早年重望出遐陬，六诏人文第一流。作史旧曾居柱下，建言频见伏螭头。鹰从鸠化心仍恕，蓬自麻生节亦遒。我是庾公楼上客，弹章传到亦生愁。
偶游夹城庵题壁
作者：洪亮吉
朝代：清
体裁：古风

夹城庵，风日好。人欲往，桥先倒。牛羊多，人迹少。百株花，一坡草。僧归迟，燕来早。
傍溪庵
作者：洪亮吉
朝代：清
体裁：古风

西风泠泠响天关，炊烟一城飞出山。炊烟飞青水烟白，衬得斜阳满江赤。新安古刹皆李唐，此刹势复凌层冈。石厓中飞云缕缕，佛顶古苔堆寸许。
元墓小憩
作者：洪亮吉
朝代：清
体裁：古风

穿林十里只一鞭，花影洒地松浮天。松涛覆屋客眠稳，梦觉香气来无边。波流到户声先约，花影入波鱼误嚼。松间客倦欲少休，且汲寒泉斟木杓。
元夕有怀四首·其一
作者：洪亮吉
朝代：清
体裁：七言律诗

半生思纪外家闻，清泪时时滴典坟。十六人中留上寿，七千里外寄奇文。难忘阁上三更月，只占溪南一坞云。莫哂霸陵亭醉尉，阿谁能识李将军。
元夕有怀四首·其三
作者：洪亮吉
朝代：清
体裁：七言律诗

晴晖桥北学场东，竹屋时时与梦通。砌绕石泉三寸碧，窗分梅蕊一株红。已将复阁栖娇女，可有新词寄阿翁。犹忆北行牵袂处，万家灯火五更风。
元夕有怀四首·其二
作者：洪亮吉
朝代：清
体裁：七言律诗

一居阛阓一居乡，零落年来姊妺行。少贱每教通世故，长贫时与话家常。封书寄弟笺曾湿，对镜梳头发已苍。肠断邗沟东去路，小楼空锁月昏黄。
元夕有怀四首·其四
作者：洪亮吉
朝代：清
体裁：七言律诗

故人生子我生孙，世执还应拟弟昆。竹马跨时才识路，纸鸢放处定当门。摊书已分传家业，学语差怜具夙根。迟汝长安来绕膝，看翁日日倒金尊。
元夕看桃
作者：洪亮吉
朝代：清

元夕一年居一方，接天歌吹来咸阳。终南山月盛光采，一夕楼上铺新黄。崇仁坊前百戏陈，杂乐共作秦声尊。颇欣土俗乐丰岁，巷少服马居无人。严寒初除信风劲，风里试镫镫不定。端礼门连长乐楼，万声压市嚣难听。连宵宾从席屡移，选舞彻夜殊忘疲。屏风高障碧天色，蜡泪满堆红地衣。园南独客愁争逐，看花欲来深径宿。避寒三度著春衫，照梦千枝列华烛。墙头月色清可怜，桃花一枝影入筵。江南无此早春景，自爱枕上看花眠。须臾舞寂将残夜，月向城西鹊巢下。一阵帘前料峭风，远鸡声里寒桃谢。乡闾此时谁复留，癯崔瘦蒋成俊游。横塘半里足箫鼓，镫火直接三元楼。十年两度清游寡，更有汪伦手堪把。江馆云迷宛转箫，帝城月照流离瓦。
元夕词寄里中诸子
作者：洪亮吉
朝代：清

两条门巷对溪流，百舌春来噪不休。划断云溪春一曲，蒋家明月赵家楼。路入杨园春正赊，风光多被女墙遮。一条芳草王孙巷，绿到桥南是董家。
元夕词寄里中诸子·其一
作者：洪亮吉
朝代：清

两条门巷对溪流，百舌春来噪不休。划断云溪春一曲，蒋家明月赵家楼。
元夕词寄里中诸子·其二
作者：洪亮吉
朝代：清

路入杨园春正赊，风光多被女墙遮。一条芳草王孙巷，绿到桥南是董家。
元日南阳
作者：洪亮吉
朝代：清
体裁：七言律诗

幄殿趋朝夜向晨，宛南春首净无尘。早闻内禅光唐宋，又见元年值丙辰。全楚正欣秋再稔，史官应奏日重轮。尧阶未在追陪列，尚愧西清侍从臣。
兄与妹
作者：洪亮吉
朝代：清

兄封卫，妹封虢。一以谗，一以色。一倾城，一倾国。
先垄侧形家言尚有昭穆二穴因以昭穴葬亡妇而舍弟冢适被水漂遂迁葬于穆穴自此先垄已无隙地他日子姓不得更附葬并作此诗以为戒约暇日复课儿子等添种松百本作篱卫之庶几封殖之义云尔
作者：洪亮吉
朝代：清
体裁：古风

忆从葬西原，子姓殊不少。一辈课十株，佳柯已缭绕。冬青女贞树，坟道藉以表。东南离百步，沟水成曲沼。春到上冢船，粼粼碧波小。经营三十载，齿发惭已老。无贻地下羞，吾行倘堪保。十步依我祖，五步依吾亲。料量松柏株，芟此荆与蓁。石几清且修，藉以列俎尊。吾弟近亦迁，庶免水啮坟。全家骨肉多，郁郁满墓门。统计一室中，谁亡复谁存。恒干有自来，吾以还二人。逐臣西戌日，卜冢浑河源。回头葱岭高，万仞瞰北原。岂知蝼蚁微，竟荷天地全。荷戈复归来，衣敝履亦穿。得袝先垄旁，此事岂偶然。愿既遂首邱，万念尽可捐。所惭德未酬，以勖子与孙。忆昔初结缡，白云溪畔室。追随三十载，亦既衣翟茀。一朝人事改，丹旐屋头设。明明同命者，今日乃独活。忍心奚若此，委彼在林樾。翁姑岁时馈，地下冀修洁。却待松有涛，吾行亦归骨。
光福镇哭徐处士坚
作者：洪亮吉
朝代：清
体裁：七言绝句

魂归万树梅花内，家在三更鹤唳中。我欲哭君无处所，半山残月满湖风。
入嘉峪关
作者：洪亮吉
朝代：清

瀚海亦已穷，关门忽高矗。风沙东南驱，到此势已缩。侯门余数骑，骏足植如木。风递管钥声，岩高忽然拓。城垣金碧丽，始见瓦作屋。羌回分畛域，中外此枢轴。晓日上北楼，长城莽遥瞩。平衢驰若砥，雪岭俯如伏。天形界西域，地势极南服。数折向郭东，泉清手堪掬。尤惭关令尹，来往饷刍收。驻马官道旁，生还庆僮仆。
入大风洞半里阻水不得进
作者：洪亮吉
朝代：清
体裁：古风

途行扺清平，山不秀而朴。盘盘十里外，石脉已潜伏。巉岩当面出，劣欲转地轴。停舆入欹径，风气早森肃。泉流四飞注，细石时碍足。绝险劈一门，途宽不纡曲。东南诸洞穴，所苦地维促。兹游庶森爽，敞及万间屋。恍若古达人，推心贮人腹。浑沦含众有，不太别清浊。岩奇列千窍，尚未及雕斸。乘虚一灯入，百怪露人目。风轮觉森森，大气自回复。寨裳行欲进，扪黑若相触。阴房长入夜，日月光不烛。狂思倾海水，一洗龙雾毒。东西灵境辟，真见列松竹。暝坐一纵思，莓苔照人绿。
入沅陵县界雨中远望壶头诸山
作者：洪亮吉
朝代：清
体裁：古风

沿溪雨犹零，上岭天始曙。带得桃源云，来穿沅陵树。濛濛竹木覆一山，不见马公穿岸处。男儿出身须立名，足底万里游行轻。虽然垂老亦宜审，当日何意轻南征。君不见二十八将登云台，马革独裹公尸回。论功我意亦未允，不特薏苡遭嫌猜。萧萧谷口松杉直，怒干都抽一千尺。精灵倘化蜀山蛇，夜夜山头望京国。
入牛口
作者：洪亮吉
朝代：清

流星大如斛，流星大如斗，隋家天子下殿走。君不见，郑家天子持羊干，夏家天子入牛口。
入茅山自黄仙墓至乾元观宿
作者：洪亮吉
朝代：清
体裁：古风

死非死，生非生，黄仙蜕处还留茔。出不出，处不处，宰相居山究何补。平生不解陶华阳，念念都欲萦君王。惟馀一事差快意，爱听千尺松声凉。宦途不碍神仙境，句漏旌阳两仙令。但使能修驻景方，周妻何肉都非病。我来依茅冈，咫尺邻荒坟。山风萧瑟溪水温，夜半白狼来叩门。
八匡塘
作者：洪亮吉
朝代：清
体裁：五言律诗

一村都不见，全被李花遮。涧水到门合，山楼出树斜。露光开梵刹，云影抱人家。时有远香至，应知春事赊。
八声甘州
作者：洪亮吉
朝代：清
体裁：词

又西风吹雨上空楼，点点杂更声。正凉随雁至，宵同烛永，梦与年更。十二镜云何处，江馆听吹笙。多分楼前约，不记啼莺。一半尘封玉锁，看碧纱笼处，墨雨纵横。只蛮笺消息，何事苦难凭。想萧郎、伤春恁远，料梦魂、逗不上银屏。须知我、青衫泪湿，不为浮名。
八声甘州·常熟访吴祠部竹桥赋赠
作者：洪亮吉
朝代：清
体裁：词

又匆匆扶醉入山城，雪意酿寒更。算玉芝堂朽，赤厓阁圮，红豆庄倾。今日剑门吾谷，都已属先生。压遍江南北，坛坫峥嵘。小弟头衔一品，但才名艳绝，似逊难兄。羡盈门弟子，分日门心兵。更传闻、量才尺好，隔绛帷、亲授与云英。凭谁有、平生奇福，来入诗盟。
八声甘州·梦亡妇
作者：洪亮吉
朝代：清
体裁：词

向空房尽处瓦灯昏，缺月影横陈。算伤离感逝，残冬既尔，何况经春。打叠半床衾枕，时为拂纤尘。奁镜都安好，与照归魂。毕竟瞒卿何事，只夜台相值，问尚殷勤。叹襄王孤馆，久已断行云。想阑干、东西十二，便梦回、总欲一周巡。梅花句、从今不赋，防要含颦。
八月二十日偕黄二暨舍弟饮天桥酒楼
作者：洪亮吉
朝代：清

长安百万人，中有贱男子。日挟卖赋钱，来游酒家市。昨日送君回，今日约君来。送君约君于此桥，长安酒人何寂寥。酒人无多聚还喜，破帽尘颜挈吾弟。摄衣上坐只三人，爽语寥寥落檐际。君言内热需冷淘，我惯手冷应持螯。闲无一事且沉醉，不然辜负青天高。青天高高复飞雨，二十四棂风欲举。飞蓬卷叶十里间，直视城南落惊羽。浓云欲暗南郭门，斜日忽破千林昏。阴晴万态斗秋景，醒醉一梦恬吟魂。持千螯，挥百尊，不觉楼上空无人。君归虽遥莫先走，万事要须落人后。君不见，门前豪骑控双龙，笑我西行马如狗。
八月二十日扺宁国同年鲁太守铨邀游北楼并留饮桂花树下赋赠二首·其一
作者：洪亮吉
朝代：清
体裁：七言律诗

自有兹楼复几年，争传句好问青天。人言李白曾低首，我是洪厓许拍肩。不觉玉盘迟出海，何妨金粟早开筵。群仙高会今三度，一榻仍容醉后眠。
八月二十日扺宁国同年鲁太守铨邀游北楼并留饮桂花树下赋赠二首·其二
作者：洪亮吉
朝代：清
体裁：七言律诗

汝颍东西颂宰官，一麾出守又江干。鱼头参政家声古，鹤背仙人鬓影寒。秋老茱萸先酿酒，衙荒苜蓿罢堆盘。升沉中外谁能记，仍作龙华会上看。
八月初七日秦司业承业招同座师刘少宰暨戴学使均元张侍讲焘茅学士元铭李兵备廷敬许太守兆椿集隐仙庵看桂并听王朴山道士弹琴丙夜乃返
作者：洪亮吉
朝代：清
体裁：古风

平明欲出门，一巷忽飞雨。前行及山店，云白穿缕缕。衫裳半日岚气浓，不觉已入云当中。云中道士争相揖，天半一亭如斗笠。秋林萧萧冠盖集，林外马蹄盘百级。楼台既参差，老桂复两三。前身金粟本不凡，逸干四出陵松杉。花梢棱棱度远帆，花厎客并能清谈。侧闻千年枝，化作两童子。倏忽十数年，此生彼即死。为花为人偶然耳，游戏人间乃如此。天风吹客不得休，忽然招我百尺之飞楼。楼房尽处翻书坐，宿露时从竹梢堕。琼台贝阙惊早寒，琴韵杂雨来无端。一声迟回一声疾，百鸟飞集红阑干。红阑干外零星地，认是临春兼结绮。五条弦上六朝山，一夕分明感秋气。天低月黑江怒潮，过岭草木声萧萧。琴弹一曲续一曲，坐使江月复白冮天高。朴山道士翻新谱，能令人欢令人苦。我愿顽仙住世间，眼空不复知今古。琴声欲毕满进觞，琴韵复入杯中凉。鸣蛩百种陡然绝，飞雨瑟瑟鸣空廊。三更归路谁能见，下岭水波明一线。冲泥正欲寻冶城，如雨秋萤扑人面。
八月十五夜
作者：洪亮吉
朝代：清
体裁：五言律诗

蛮方今夜月，儿女集樽前。迢递思乡国，团栾敞客筵。塔光云外隐，菱角雨中牵。不寐缘何事，相将话昔年。
八月十五日晚联舫邀方上舍正㴻储广文润书汪文学文锦暨诸名士至青溪泛月遂畅饮达旦醉中作
作者：洪亮吉
朝代：清
体裁：古风

隔岸先有月，隔舫先招呼。楼头一灯淡欲无，月里啼杀城头乌。欲浮秦淮潮，双鲤告潮歇。城乌约客东北行，去弄青溪古时月。一船送酒一舫迎，约客未至杯先倾。前舟阻浅敕勿停，抗手茭苇丛中行。桥高百尺楼千丈，红袖居然出天上。三更已尽复四更，天上人声杂鸡唱。水色飞上槛，月采飞上梁。平堤南北亘无极，水月尽处交天光。荒荒城南隅，柝声知欲尽。月照小姑祠，团团尚如镜。我今欲问城上乌，青溪小姑汝识乎。六朝人物本如海，可有一客狂如吾。凉风吹水水拂衣，双桨始复分头飞。陆行争兴水争渡，送客未完天已曙。
八月十四日闱中奉视学黔中之命纪恩八首·其一
作者：洪亮吉
朝代：清
体裁：七言绝句

手披口诵日巡环，清福谁言不等閒。却愧主恩原过厚，校文才了许看山。
八月十四日闱中奉视学黔中之命纪恩八首·其七
作者：洪亮吉
朝代：清
体裁：七言绝句

七尺筠蓝手乍抛，竟携文笔试同曹。官资深浅由君较，只我前年尚白袍。
八月十四日闱中奉视学黔中之命纪恩八首·其三
作者：洪亮吉
朝代：清
体裁：七言绝句

学荒宁好作人师，心赏偏教下笔迟。日向一堂横处坐，沉思不异课经时。
八月十四日闱中奉视学黔中之命纪恩八首·其二
作者：洪亮吉
朝代：清
体裁：七言绝句

未妨旬日缓征程，官阁西偏琐院清。八百孤寒倘回首，使星犹傍玉阶明。
八月十四日闱中奉视学黔中之命纪恩八首·其五
作者：洪亮吉
朝代：清
体裁：七言绝句

一纸除书下九重，凌晨传遍棘闱中。神仙亦有升沉感，闲向瑶阶说杜冲。
八月十四日闱中奉视学黔中之命纪恩八首·其八
作者：洪亮吉
朝代：清
体裁：七言绝句

姓名题向榜头迟，短李才偏噪一时。才欲解颜先不泪，孤儿十载已无师。
八月十四日闱中奉视学黔中之命纪恩八首·其六
作者：洪亮吉
朝代：清
体裁：七言绝句

箱擎甲乙卷纵横，宵漏沉沉入五更。忽得一篇勤击节，却逢红烛语分明。
八月十四日闱中奉视学黔中之命纪恩八首·其四
作者：洪亮吉
朝代：清
体裁：七言绝句

二十三人说聚星，横排几案敞扉棂。诸公僻事劳相访，我尚应惭刘石经。
八月廿九日扺澄怀园成亲王枉骑过访并辱赠诗谨赋此报谢
作者：洪亮吉
朝代：清
体裁：五言律诗

偶厕谈经席，频劳问字车。过汀喧列骑，入室噪栖鸦。土灶茶难熟，丹林日易斜。不因邻禁籞，犹认野人家。
八月廿二日侵晓出西便门扺海淀约任军门承恩共游西山因小憩官廨待法祭酒式善何水部道生作
作者：洪亮吉
朝代：清
体裁：古风

我行月初升，甫到月未落。初日亦已煇，星光尚回薄。濛濛开湿雾，才止巷南柝。官斋野花艳，隙地日开拓。早饭及射堂，纷然具羹�。年丰饶稻蟹，且喜鲙新斫。传觞休更缓，有约在岩壑。斜行车屡陷，沟水仍未涸。周庐欣在望，便道一省度。园林甫修葺，昨已饰丹雘。笑指云外楼，今成草元阁。
八里水塘道次
作者：洪亮吉
朝代：清
体裁：古风

十日雨始晴，高原郁春气。连山亘南北，浓绿涨天地。断岭一以开，花红亦无际。连绵芳草合，来路渺难记。幽香惹行客，处处欲停辔。竹屋三四家，鸣泉响颓砌。临波亭自好，新笋大如臂。窗棂红八扇，花里自开闭。箫鼓知赛神，村厨爨烟腻。
八驺叹
作者：洪亮吉
朝代：清

君不见邓仲华，二十佐命人争夸。又不见王仆射，弱冠兴齐推定策。君名照耀同扶桑，三十官止中书郎。前无八驺任搥壁，人何轰轰我寂寂。绛衫戎服官门来，嗟君殊非济世才。济世才，任轻薄。驴乎驴乎汝好作，如汝人材皆令仆。
六月二十一为宋欧阳文忠公生日同人赋醉翁操以寿并邀同作即呈曾都转燠
作者：洪亮吉
朝代：清
体裁：古风

醉翁去后七百五十年，平山堂下仍复开宾筵。醉翁生日重理醉翁操，欲使醉翁心迹一一传人间。醉翁十年二十年，孤露踪迹殊可怜。父书读罢母垂涕，窆骨尚未营新阡。卅年四十年，醉翁作直臣。彝陵滁州两迁谪，身纵可屈眉仍伸。几年作词臣，几年作循吏。治平至和中，遂尔登政地。醉翁文笔世莫俦，超轶六代直接韩潮州。远不识柳开，近不数穆修。醉翁志节尤峥嵘，手挈正士归明廷。是时青苗免役新法尚未行，洛党蜀党亦未交相倾。醉翁居朝端，一世仰作范。仁宗朝相不下数十人，公也独参韩富范。醉翁勋业又如此，一世如公几人耳。醉翁吟，吟一篇。惜乏沈夫子，亦无杜彬琵琶皮作弦。醉翁操，操土风。此曲依约来滁中，当时坡翁及涪翁。门生后进诗笔纵极工，若论文福一一皆输公。昔者杨灵州，道公我前身。公名如太山，讵敢追逸尘。惟馀一事薄相似，唇不掩齿厥效何其神。无事得谤如前人，因之寿醉翁，醉翁或不嗔。泠泠丝竹公赏音，逸兴更或弹鸣琴，斜月欲堕长江浔。陈后山，曾南丰，诗名官爵皆可次醉翁。不见题襟馆中来日集，荷干荷叶依旧吹香风。满堂桦烛漏尽不须剪，正好来日直接朝曦红。
六月二十日偕同人载酒至城东陆氏中隐园看荷花至二鼓始归率赋
作者：洪亮吉
朝代：清
体裁：古风

今年水满荷花低，前后一月稽花期。花期忽展六月杪，花朵如盘色逾好。陆家荷干捎城墙，隔城薰风沸满塘。舣舟亭畔一双燕，闻信远复来寻芳。雏莺纵老尚引吭，蝶翅不待秋间黄。花前十客罗百觞，过午一一来追凉。花枝迎客若问讯，一客一花须坐近。坐久未穷花底蕴，花下蛩声亦殊韵。残蟾出水光何陟，花竟嫣然开笑口。看花亲切花转羞，花己低头客濡首。花梢莲实花下藕，花底谁人小垂手。引得荷盘贮杯酒，月影星光满盘走。看花既足酒亦完，花外尚有千琅玕。深绿影护红团栾，不须更与花朵语。花外鹊声催客遽，一半酒人穿竹去。
六等罪
作者：洪亮吉
朝代：清

六等罪，案如铁。张均张垍及希烈。毕竟凝碧池，难恕王摩诘。君不见，诗家可惜无鉴别，如何杜八哀，乃附郑三绝。
兰石桓太常墓
作者：洪亮吉
朝代：清
体裁：七言律诗

古战场边置古祠，祠旁荒冢柏参差。犹疑上厕衔刀谶，想见撄城伏节时。一瓣心香留故治，万年遗臭付佳儿。孝侯生札充生劲，天道从来未可知。
关庙联
作者：洪亮吉
朝代：清
体裁：联

稍缓须臾，币岁即元称章武；庶几夙夜，一篇亦志在春秋。
关索岭
作者：洪亮吉
朝代：清
体裁：古风

山南路，飞鸟亦不知。排空翠巘逼天住，乃识细路悬如丝。前行问路频相失，时入穴中时出穴。东西向背杳莫分，幸向林梢辨斜日。两山中间夹一桥，细水毕集声如箫。过桥三折万遵岭，忽讶危桥若深井。前行籧篨后戚施，时俯时仰愁难支。征衣匆匆棘心挽，攫客复有青松枝。居然一庙藏山半，上视山巅尚霄汉。停舆聊复酌山泉，以手读碑疲复换。后先济美谁所云，当日或隶征南军。神扉开处山僧迓，我敬英灵且先拜。虚亭留客听晚钟，炊火远杂山花红。出门扑面风尤大，幸有扶人竹千个。君不见来途一线云初破，天上惊看马头堕。
养蚕词
作者：洪亮吉
朝代：清
体裁：古风

饲牛须小儿，饲蚕须小女。小女才上头，灵明已如许。堂中一筐复一筐，屋左屋右皆柔桑。挑桑作蚕衾，挑桑作蚕褥，蚕食蚕衣无不足。閒来习静深闺里，一种心情更堪喜，与蚕同眠复同起。蚕行作茧女嫁夫，裁茧作女身上�。君不见养蚕虽劳得蚕效，拜得马头娘上轿。
养马塘道中
作者：洪亮吉
朝代：清
体裁：古风

延江及播州，山势忽平易。坡陀骑马入，逼仄始见地。衡门两下屋，搆制亦微异。曲巷分数门，平堤溢川气。连冈西北展，斜与碧天际。居人汲深泉，百级盘石砌。云容间梨杏，稍觉天宇腻。一顷黄花风，牛羊下山细。
再度响琴峡
作者：洪亮吉
朝代：清
体裁：古风

黄平州，度玉虹，青天飞下一白龙。鱼梁江，度琴峡，十万弦声惊拉杂。大声疑宫小声徵，激得山云去如驶。断厓崚峋石色紫，厓上沈沈日光死。离波百步飞雨飘，随响曲折经危桥。溪风萧萧溪月静，疑有神鱼出波听。
再经陇首关·其一
作者：洪亮吉
朝代：清
体裁：五言绝句

朝晴爽气通，胡蝶尚西东。错讶春花放，平原野烧红。
再经陇首关·其二
作者：洪亮吉
朝代：清
体裁：五言绝句

掩关草复朝，香篆生林末。孤客心易惊，上楼云欲活。
再送张同年一律
作者：洪亮吉
朝代：清
体裁：五言律诗

更从何处别，且复上高楼。一世真游戏，三旬偶滞留。巳超生死劫，难破古今愁。何日青天外，同君一举头。
冒雨至锡山作
作者：洪亮吉
朝代：清
体裁：古风

冥濛竹树交成片，炊烟和云不能辨。溪光净处豁一桥，泉水下注声如箫。山腰一抺人家少，山不能深径偏杳。抬头正喜山果肥，已有黄叶林间飞。
冒雨访诸葛洞
作者：洪亮吉
朝代：清
体裁：古风

雨声无时停，天宇忽巳黑。舆从空际下，照路有白石。前行未及转，飞瀑巳及额。苍苍两层厓，万古积暝色。悬流至三仞，云出波下白。排空列千窍，难作老蛟宅。居人掩关坐，屋上浪花织。倾耳听此声，天空地疑拆。
写管下名山图八幅寄富尚书纲
作者：洪亮吉
朝代：清
体裁：古风

古人祝长年，类取象冈阜。我今颂尚书，亦以山为寿。尚书八州督，惠泽及民久。前时持节处，闽海及陜右。仁风所丕播，地力实雄厚。每于奇绝处，皆得未曾有。中南从东趋，太白向西走。武夷清映海，华岳秀参斗。尚书前按部，一一迎马首。飘然来万里，清梦忆之否。云奇岭复奇，倏又落吾手。碧阜出我前，苍山峙其后。烟岚日千变，各各入窗牖。春秋多胜日，时复挈宾友。咸云享清福，得此盖非偶。惭余课士暇，秃笔有如帚。翩然图名山，不敢杂培塿。图成寄尚书，应复开笑口。倘有飞仙人，同来献春酒。
冯刺史克巩招集七研斋·其一
作者：洪亮吉
朝代：清
体裁：七言绝句

窗前叶叶芭蕉雨，坐上沈沈箫管声。不是主人情较重，醉眠谁遣到三更。
冯刺史克巩招集七研斋·其三
作者：洪亮吉
朝代：清
体裁：七言绝句

题篇已擅沈休文，颂酒仍须刘伯伦。明日马头西北去，醉颜还剩十分春。
冯刺史克巩招集七研斋·其二
作者：洪亮吉
朝代：清
体裁：七言绝句

入坐先教饮百壶，帘钩影里烛花粗。狂来合被时苗骂，蒋济头衔是酒徒。
冯少卿应榴梦苏草堂卷子
作者：洪亮吉
朝代：清
体裁：古风

少卿室冷无纤尘，颍滨翩然来叩门。履声皇皇响空谷，欲前不前犹踯躅。褰帘一笑霜满空，迎门次公立长公。长身高冠貌奇古，七百年来觐诗祖。邀公不入亦可思，一屋光�皆公诗。梦中自谓得所师，敬告欲续施元之。公虽不言心巳可，来处仙云落如朵。峨眉山月清可怜，半夕移挂高斋前。来时不迎去何送，我谓非真亦非梦。醒来急诣南头翁，證以画象将毋同。君不见少卿诗名满人海，梦里师公醒如在。因君我亦念瓣香，太白楼前一江水。
冯巡抚光熊招饮即席赋赠二首·其一
作者：洪亮吉
朝代：清
体裁：七言律诗

早识云间大小冯，蛮方何幸服官同。欣看裙屐筵初启，难得民苗岁屡丰。橐笔卅年呼内相，趋朝四日领司空。到来倘觅称觞地，却有东山若待公。
冯巡抚光熊招饮即席赋赠二首·其二
作者：洪亮吉
朝代：清
体裁：七言律诗

咫只衙斋递往还，识公心迹几曾閒。五年官巳移三岳，八月恩先洽百蛮。秋半风云迎使节，楼高烟雨梦乡关。移家我合称同里，只隔明湖水一湾。
冯巡抚既作外台宴集诗及见余采莲词十二章即日复依韵见答其用韵之妙不减皮陆爰作此志谢·其二
作者：洪亮吉
朝代：清
体裁：七言绝句

新秋回忆早春时，频把馀閒付酒卮。灯影两层花几朵，博公二十五篇诗。
冯给谏培竹鹤图
作者：洪亮吉
朝代：清
体裁：古风

意中我有閒楼阁，阁下亭亭立双鹤，鹤径时看一花落。胸中我有奇峰峦，此外触处皆琅玕，六月更有松风寒。乘轩豪，此君直，开径居然得三益。门开无人鹤亦应门，丛竹两两为除行尘。门关无人竹亦索笑，仙禽翩翩自诩同调。先生此图，实得我心。鹤既有侣，修篁成阴。尚恨竹外无月，鹤边无云。石床无积书，竹几无清尊。客来不醉，相对何以能追古人。君不见今人不来古人往，鹤步空庭竹森爽。画中山好不可居，何不归为五湖长。
凉夜
作者：洪亮吉
朝代：清
体裁：古风

草虫忽无声，人倦鸣亦倦。疏萤夜不飞，悄立蒲葵扇。长廊不烧灯，夜久伫残月。秋风蓦地来，十二帘齐揭。三更凉意多，蒲叶响回波。斜界龙楼影，游鱼不敢过。暑气夜不收，移床入林隙。帐顶明一星，森森知大白。
凌同年廷堪以其族曾祖明侍御遗札属题率赋一首
作者：洪亮吉
朝代：清
体裁：五言律诗

一纸留遗墨，千秋识荩臣。更因悬腕疾，弥觉剖心真。臣节终横草，朝端尚厝薪。伤心江总辈，文采竟亡陈。
减兰
作者：洪亮吉
朝代：清
体裁：词

闻游采石。早起披衣看曙色。不敢窥檐。乌鹊南枝梦正甜。酒衫芒屩。二十男儿工跳跃。一缕吟魂。先向风前逗早春。
减兰·寄舍弟
作者：洪亮吉
朝代：清
体裁：词

吾家阿弟。先我一年辞帝里。玉版银鳞。饱啖江南二月春。小桃开落。稳坐卷施东畔阁。应念衰翁。骑马朝朝冒朔风。
减字临江仙·十二夜步月葛仙桥
作者：洪亮吉
朝代：清
体裁：词

十日秋阴情绪减，乍眠却喜新晴。红墙千尺月华生。水明镫暗依约卷帘声。溪口寂寥寻渡少酒，徒多分飘零。柳丝笑客眼犹青。好天凉夜祇剩一人行。
减字木兰花
作者：洪亮吉
朝代：清
体裁：词

乍谈心曲。何事小名呼小玉。弹指年华。未比梅花比杏花。最怜同调。八字果然生剋肖。判与他生。自有麻姑肯玉成。
减字木兰花
作者：洪亮吉
朝代：清
体裁：词

垂垂一树。曾见个侬珍重处。已分成阴。头白萧郎恐不禁。还怜飞絮。一样东风飘泊去。郎已沾泥。莫趁流莺是处飞。
减字木兰花
作者：洪亮吉
朝代：清
体裁：词

夜凉人定。正好明心同见性。一缕茶烟。透到梅花小阁边。休休莫莫。梦好正嫌无着落。与我周旋。莫门眉梢眼角禅。
减字木兰花
作者：洪亮吉
朝代：清
体裁：词

香浓月淡。几朵露兰光欲泛。行过房栊。福橘裁灯堕小红。茶瓯清洌。留得那年元夜雪。说梦声低。偏惹帘前鹦鹉疑。
减字木兰花·十五日五鼓过平望湖
作者：洪亮吉
朝代：清
体裁：词

偶开窗扇。破曙鹊声波上乱。百顷湖光。捲上先生六尺床。雪花难集。倔强水虫多不蛰。落月团团。东海鱼龙尚爱看。
几日人閒蝶却忙引人花底款游廊伤春正忆昨年事迎面一枝红海棠·其一
作者：洪亮吉
朝代：清
体裁：七言绝句

冥蒙花外语呢喃，燕子真同佛一龛。千尺绿阴吹不断，粉红墙北是江南。
几日人閒蝶却忙引人花底款游廊伤春正忆昨年事迎面一枝红海棠·其三
作者：洪亮吉
朝代：清
体裁：七言绝句

一春心事费商量，欲趁春阴梦几场。花上晓星花底露，分明著眼看年光。
几日人閒蝶却忙引人花底款游廊伤春正忆昨年事迎面一枝红海棠·其二
作者：洪亮吉
朝代：清
体裁：七言绝句

莺莺燕燕可怜春，乍款花枝乍款人。无数乱红飞上柳，更疑杨柳是花身。
几日人閒蝶却忙引人花底款游廊伤春正忆昨年事迎面一枝红海棠·其四
作者：洪亮吉
朝代：清
体裁：七言绝句

春尽伤心抵岁除，江南别后意何如。丁香花底懵腾醉，却展崔三二月书。
凤仙
作者：洪亮吉
朝代：清
体裁：五言律诗

砌下亭亭立，应呼侍女花。绿须扶径草，红欲睨窗纱。逸干零朝雨，芳心待月华。窥篱两三种，因尔倍思家。
凤山县知县赠云骑尉汤大奎
作者：洪亮吉
朝代：清
体裁：七言律诗

廿年里巷忆同居，庙食今看义烈俱。未到断头先堕指，最怜归骨尚衔须。书埋鱼腹涛空沸，饷转羊肠道苦纡。毕竟酒人能报国，霸陵醉尉亦捐躯。
凤栖梧
作者：洪亮吉
朝代：清
体裁：词

毕竟春来饶气势。万鸟啼春，万梦随春至。惹得玉梅添意智。花开又岂干春事。白袷春衫闻巳制。轻暖轻寒，春转无伦次。何是与秋非一致。春人只把情怀试。
凤栖梧·戊子秋杪至虞山赴邵先生荀慈之丧时亮吉结缡甫三日今复以事来游则距悼亡日甚近也感而赋此
作者：洪亮吉
朝代：清
体裁：词

忆昔来游才合卺。新妇三朝，尚向纱帷隐。小别乍归为整鬓。对人言语尤奇窘。三十三年真转瞬。未比松筠，早向深秋殒。红豆庄前红泪陨。回途魂已销将尽。
凤皇山顶望江海及里外湖作
作者：洪亮吉
朝代：清
体裁：古风

湖水绿，江波黄，海气五色浮空苍。山形抱湖江抱山，大海东北仍回环。峰形南走连闽广，百转千回势苍漭。回头一望叹绝奇，十万烟火山城低。南峰雄奇北峰峭，中有孤峰复回抱。茅庵煮茗历少时，海口潮上声如驰。閒穿石罅玲珑走，一半磨厓大如斗。前吴越，后建炎，王气落落东南延。祗怜老树心空早，欲问前朝竟谁晓。朔风吹客下顶峰，峰面尚挂斜阳红。君不见南迁怪底营作宫，上有十二巫山峰。
出关作
作者：洪亮吉
朝代：清

半生踪迹未曾闲，五岳游完鬓乍斑。却出长城万余里，东西南北尽天山。
出思南府遵化门道中
作者：洪亮吉
朝代：清
体裁：古风

一山方如筐，一山圆若筥。山真中绳尺，云亦就规矩。伟㦲造化功，幻此亦奚取。奇零不能割，嵌以数僧宇。霞景正欲升，炊烟穿缕缕。林红初曙日，涧绿昨宵雨。谁辟天半扉，幽人正轩举。
出新店驿雨暂止留柬李学使传熊
作者：洪亮吉
朝代：清
体裁：五言律诗

积晦殊难霁，山灵倘待君。料量三日雨，留得一溪云。高阁灯初烬，东峰曙欲分。犹馀竹间露，衣上洒纷纷。
出贵定城雨至高家塘稍止
作者：洪亮吉
朝代：清
体裁：古风

今晨山气寒，呵冻集徒侣。行穿石罅中，湿雾黑如许。萧萧松竹径，马首寒不举。前旌瞻后队，似隔烟万缕。忽然冲山风，捲去一层雨。稍复见晴云，山樵喜相语。
出郭望天都峰
作者：洪亮吉
朝代：清
体裁：古风

三为歙岭游，一诣天都顶。天都顶上人，今晨若居井。莲花何郁郁，莲蕊何迢迢。莲峰虽绝奇，未与天争高。我虽忆天都，天都不思我。天风响空中，青红落云朵。昨登九子山，正面天都峰。阔别三十年，举手揖半空。芒鞋久已穿，游客亦俱蜕。我忆天都峰，无心返吴会。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣
作者：洪亮吉
朝代：清

朝耕山上田，颇苦赤日酷。雨气来北山，蜻蜓满空谷。家遥糇粮具，释耒坐石屋。日晚牵犊归，下山泥没足。山村十余家，古木自回互。笋穿来东邻，果熟落北户。居邻结姻娅，鸡犬互相顾。出门望原田，高低百余步。仲夏天气晴，凉风集高树。茶瓜供过客，留话惬幽素。日晚童樵归，问名均不误。穷乡寡文学，颇爱土俗淳。茅檐八九家，五世相与邻。儿童读书归，行处拾堕薪。偶逢大父行，拱立识所亲。日晚饷北皋，牵衣渡横津。心忆朝诵书，沿途讽逡巡。门前隙地稀，屋后半亩绿。桃李皆丰年，云兹佐嘉谷。高曾手栽树，均作出檐木。日午荫北窗，茅檐静堪托。溪风一回荡，山果枝上熟。童稚不识争，探怀已均足。力耕心志纯，外物不得动。虽经百寒暑，寝息无一梦。妻孥习辛勤，百世常与共。秋成共欣慰，春至即播种。年丰赛神毕，腊酒互相送。尚嗔邻家翁，年衰腰足痛。村鸡一两声，持镰待天晓。出门不知途，沿林警栖鸟。宿雨零衣裳，原头刈新草。牛饥我心急，况复犊难抱。八口尝苦饥，饲牛尝苦饱。山泉奔曲涧，涧曲使鱼肥。板屋临溪水，当窗白鹭飞。高枝晒渔网，圆牖挂蓑衣。莫讶轩窗陋，黄尘入户稀。朔风吹南山，黄叶满一屋。扫之向墙隅，然薪一冬足。田畴虽不广，常满瓮头粟。闭户无所营，时还把书读。种松连高冈，云有先世坟。一岁增尺土，巍然竟成原。寒食飞纸钱，盈阡拜曾元。但苦朴陋乡，讳字已不传。日晚祭扫归，野花红如然。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其一
作者：洪亮吉
朝代：清

朝耕山上田，颇苦赤日酷。雨气来北山，蜻蜓满空谷。家遥糇粮具，释耒坐石屋。日晚牵犊归，下山泥没足。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其七
作者：洪亮吉
朝代：清

山泉奔曲涧，涧曲使鱼肥。板屋临溪水，当窗白鹭飞。高枝晒渔网，圆牖挂蓑衣。莫讶轩窗陋，黄尘入户稀。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其三
作者：洪亮吉
朝代：清

穷乡寡文学，颇爱土俗淳。茅檐八九家，五世相与邻。儿童读书归，行处拾堕薪。偶逢大父行，拱立识所亲。日晚饷北皋，牵衣渡横津。心忆朝诵书，沿途讽逡巡。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其九
作者：洪亮吉
朝代：清

种松连高冈，云有先世坟。一岁增尺土，巍然竟成原。寒食飞纸钱，盈阡拜曾元。但苦朴陋乡，讳字已不传。日晚祭扫归，野花红如然。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其二
作者：洪亮吉
朝代：清

山村十余家，古木自回互。笋穿来东邻，果熟落北户。居邻结姻娅，鸡犬互相顾。出门望原田，高低百余步。仲夏天气晴，凉风集高树。茶瓜供过客，留话惬幽素。日晚童樵归，问名均不误。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其五
作者：洪亮吉
朝代：清

力耕心志纯，外物不得动。虽经百寒暑，寝息无一梦。妻孥习辛勤，百世常与共。秋成共欣慰，春至即播种。年丰赛神毕，腊酒互相送。尚嗔邻家翁，年衰腰足痛。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其八
作者：洪亮吉
朝代：清

朔风吹南山，黄叶满一屋。扫之向墙隅，然薪一冬足。田畴虽不广，常满瓮头粟。闭户无所营，时还把书读。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其六
作者：洪亮吉
朝代：清

村鸡一两声，持镰待天晓。出门不知途，沿林警栖鸟。宿雨零衣裳，原头刈新草。牛饥我心急，况复犊难抱。八口尝苦饥，饲牛尝苦饱。
出都行涿州道中见芃麦遍野慨然有田庐之思因作田家诗二十首寄意并寄芮光照杨毓舒两布衣·其四
作者：洪亮吉
朝代：清

门前隙地稀，屋后半亩绿。桃李皆丰年，云兹佐嘉谷。高曾手栽树，均作出檐木。日午荫北窗，茅檐静堪托。溪风一回荡，山果枝上熟。童稚不识争，探怀已均足。
出锦屏县城上斗坡
作者：洪亮吉
朝代：清
体裁：古风

一山绵一县，高下里三十。高者仰如跂，下者俯如揖。愁霖行扑面，碎石险埋膝。中途势仓皇，悬溜复飞及。天风下林莽，石窍自呼吸。蟠涧三两松，人禽亦争集。厓深群燎火，荡此衣袂湿。濛濛云气蔽，却向空际立。石罅忽启扉，生苗下山汲。
出镇远城南三里试射士·其一
作者：洪亮吉
朝代：清
体裁：七言绝句

一半山云杂水云，到来空里草香薰。环墙人语觉清脆，晓日射堂红一分。
出镇远城南三里试射士·其三
作者：洪亮吉
朝代：清
体裁：七言绝句

沿流归复误西东，出郭灯光映水红。不信鸟巢皆戴屋，几家楼贴半空中。
出镇远城南三里试射士·其二
作者：洪亮吉
朝代：清
体裁：七言绝句

寥寥飞矢去如星，惹得樵苏迹暂停。天半午鸡啼不彻，东南楼阁爨烟青。
出镇远城南三里试射士·其四
作者：洪亮吉
朝代：清
体裁：七言绝句

送姜廉使开阳入，都相离真不忍且。尽酒千壶每岁冲，风雪怜君在道途。
出镇远城南三里试射士初十日漱石山房销寒第二集题张太守凤枝珠还图图为太守侍姬冉氏所作姬母无赖妄搆讼端姬由是遣归其母谋别嫁之姬剪发自誓乃止同人感其义劝太守复迎焉爰作是图名曰珠还亦所以美太守也·其一
作者：洪亮吉
朝代：清
体裁：七言绝句

琐厅围坐烛如山，本事诗成手自删。输与清廉海南守，六旬传说去珠还。
出黎平南门·其一
作者：洪亮吉
朝代：清
体裁：七言绝句

街衢南北岭西东，柳外高楼面面通。一晌晓霞红不定，前旌行入百花中。
出黎平南门·其二
作者：洪亮吉
朝代：清
体裁：七言绝句

依然江水绿无边，不信离家道七千。绝似踏青南陌路，暖风晴日裌衣天。
列岫轩久憩
作者：洪亮吉
朝代：清
体裁：五言律诗

峰峦三面峻，都抱读书堂。半夜吟声苦，层霄月影凉。偶悬徐稚榻，真认郑公乡。他日来相访，门前荷芰香。
刘中允种之斋头红牡丹盛开招同人小集即席赋赠
作者：洪亮吉
朝代：清
体裁：七言律诗

入座香风已四飞，姚黄魏紫认都非。神仙队里仍耽酒，富贵丛中独赐绯。影共朱霞相激射，情于红袖最因依。平泉十载才开宴，怪厎从前识面稀。
刘刺史大观为亡友黄二景仁刊悔存轩集八卷工竣感赋一首即柬刺史
作者：洪亮吉
朝代：清
体裁：七言律诗

一瓣心香契独神，此公高义出风尘。应怜少日齐名者，已作千秋传世人。检点溪山馀笠屐，删除花月少精神。向平婚嫁为君毕，亦拟穿云访列真。
刘家塘畔作一诗火急封贻二三子 其一 偏桥
作者：洪亮吉
朝代：清
体裁：七言绝句

重镇当年建节旄，石阑千步尚迢迢。江南到此川程绝，想亦应名万里桥。
刘家塘畔作一诗火急封贻二三子 其二 天梯关
作者：洪亮吉
朝代：清
体裁：七言绝句

楼阁排空雉堞齐，霓旌高闪夕阳低。万山过尽疑天上，不信前头尚有梯。
刘智远
作者：洪亮吉
朝代：清

头颅一掷几不完，改名且复称儒冠。改名谁？刘智远。后六百年当帝汉，姓名先已成左券。
初一日出南门至华严洞持烛入三里许
作者：洪亮吉
朝代：清
体裁：古风

百折山巳深，遵岩复千转。山扃深万仞，欲往怯途远。洞门蜡炬掷两头，直下无底光难留。奋身一掷若飞鸟，回视偏惊洞门小。土花濛濛绿满衣，巨石碍路如双扉。牵衣屈曲入扉罅，飞瀑偏从两肩下。危厓覆釜下转空，大声如钟疑蛰龙。孤筇欲拄不得拄，地底陡复冲天风。厓穷路断天愁晚，半寸烛中人复返。高低三里路蜿蜒，出履平地同登天。当时谁把华严说，巳觉丰干太饶舌。我欲磨厓易旧名，读书山畔藏书穴。
初一日未曙渡辰溪一州及四县皆以水得名
作者：洪亮吉
朝代：清
体裁：古风

凌晨渡辰溪，天黑尚未明。卧听柔橹声，知较沅水平。上流一灯飘，争渡喧有声。轻帆触烟来，误向溪左行。船丁正徘徊，穿出林鸠鸣。
初七日夜偕同人至郑氏园亭看勺药归途遇雨作
作者：洪亮吉
朝代：清
体裁：五言律诗

闭户才旬日，高原麦已黄。乱流云外涌，百草雨中香。地僻留春气，廊虚闪月光。居人无乃笑，曛黑看花忙。
初七日射堂试士毕登剑河桥耸翠亭望西北诸山·其一
作者：洪亮吉
朝代：清
体裁：七言绝句

沿流都有鹭丝飞，空翠时时沁客衣。忽讶危厓突人影，似惊鸣镝启山扉。
初七日射堂试士毕登剑河桥耸翠亭望西北诸山·其二
作者：洪亮吉
朝代：清
体裁：七言绝句

回潭西去绿沄沄，一角楼台上夕曛。倾耳却闻空际响，入山云斗出山云。
初七日消寒第六集瞿应谦别驾携酒招游虎丘久憩生公石时宿雾漫山饮毕不见一人怅然而返分赋得石字
作者：洪亮吉
朝代：清
体裁：古风

山僧启山关，惊出双逸翮。宁知携榼者，先巳候门隙。僧寮虽未启，己布行客席。楼台丹碧影，裹此寒雾白。三载偶一来，为欢感今昔。兼携亡友句，久憩生公石。同侪撄世事，一晌閒不得。千人石上苔，寥寥坐双客。
初三
作者：洪亮吉
朝代：清

初三花发槛，初五月窥门。楼小难藏影，帘重不隔魂。蛛丝黏镜湿，鼠泪滴灯昏。笛忆参差响，书摩宛转痕。
初九夜乘月自东山放舟至西山消夏湾宿荷花内
作者：洪亮吉
朝代：清
体裁：古风

花光碍月舟不前，花气薰客宵难眠。三更一棹破花出，客梦尚结花香边。东山荷花十里长，千枝万枝送客忙。花朵露滴波心凉，西山荷花一湾好。千枝万枝迎客早，曙色上波花愈姣。杨梅树绕荷花湾，深紫已落新红殷。荷花香破梦亦阑，再转已入仙人关。
初九日侵晓至摄山待刘少宰座师李兵备同年共游最高峰及紫峰谷白鹿泉诸胜竟日乃返
作者：洪亮吉
朝代：清
体裁：古风

别山二十年，梦寐松色古。松涛已出关，迎人至江浒。江云欲上山云下，红紫壁问相激射。泠泠清梵云中出，五色楼台不知夜。蓝舆过岭梦始醒，海日甫上天鸡鸣。山僧揖我楼前坐，无数马嘶知客过。斋堂小憩路转东，鹤盖共历高高峰。背峰乃识峰奇状，百转千回不容上。斋心既久身世空，峰顶饭罢闻疏钟。绿云庵，紫峰谷，一石一云看不足。桃花涧，白鹿泉，一僧一客来偶然。秋风吹山秋气深，座上别念时时侵。东南良会有如此，屈指何日重幽寻。醉中飞觞益何急，怪石扶人向空立。出山南北不复知，松下颓然一长揖。
初九日早旧仆朱禄忽遘危疾卒将以是夕敛于旁舍余不忍视之因出巷至胡文学唐寓斋索饮醉甚至二鼓始归率赋一首
作者：洪亮吉
朝代：清
体裁：古风

凌晨欲出门，一仆陨西牖。念其久追随，不忍视棺柩。驱车出巷西复东，访友十辈九不逢。雨声萧萧促归去，日晚方欣与君遇。主人不在客亦豪，呼酒半日辞无肴。充肠且复啖生果，幸有菱栗兼梨桃。我前与君同里井，三十六峰悬倒景。乌聊山头笋堪煮，更摘乡园雨前茗。千杯百杯酒不辞，帘角月已来丝丝。排头生客座旁听，乡语拉杂愁难知。鼓声隆隆街北响，我醉欲归神忽怆。马嘶声苦步亦慵，瘦马转若怜疲童。君不见魂灯已出门，药帐犹在舍。世间百事皆代谢，新仆逡巡候檐下。
初九日枫桥访袁上舍廷梼
作者：洪亮吉
朝代：清
体裁：古风

挂帆东南行，百里祇瞬息。非徒访疏梅，兼诣幽人宅。幽人宅傍寒山住，腊雪在门曾一顾。三条水涸今复通，依约门前系舟树。洞庭山人约客游，鼓浪拟到湖东头。吴船屈指须三宿，好插疏梅满船屋。
初九日邹水部文瑍载酒相访因约同人松寥阁小集分韵得声字
作者：洪亮吉
朝代：清
体裁：七言律诗

难得新凉载酒行，酒兵斗罢斗心兵。江光入梦仍如练，秋色抟空若有声。悟后雨从衣上落，醉馀天向笠边横。京华旧事劳重说，卧看潮头灭复生。
初二日味辛斋看海棠作
作者：洪亮吉
朝代：清
体裁：七言律诗

无香色已冠香林，艳向亭坳屋角寻。隔岸绿先浮晓涨，对床红欲腻重衾。秋花祗作伤心草，蜀魄原疑共命禽。一曲阑干三尺影，几回烧烛到更深。
初五日近山堂消寒一集分体咏秦官人镜
作者：洪亮吉
朝代：清
体裁：古风

六王虽毕闾左空，男行筑城女入宫。长城东西万馀里，永巷迢迢亦无底。宫中永巷边长城，内外结成冤苦声。入宫讵识君王面，三十六年曾不见。转思天上岁月閒，那识相见期仍难。班班血泪销难尽，剩得团栾一方镜。携来照影影亦寒，明月尚作秦时看。非珍异物思垂鉴，背上千年土花艳。君不见镜铭八字谁所为，篆体绝似东封碑，留伴斯刻千秋垂。
初八日乘月行四十里至三个泉宿
作者：洪亮吉
朝代：清

人烟百里何渺茫，疲裸独行古战场。高天下地总一色，明月白雪分清光。拂眉时有山禽过，清献声高野禽和。三泉屈指尚半程，我倦欲从云外卧。
初八日断桥晚步閒从独鹤行偶与孤僧遇落叶忽惊飞冲人入林去南高峰上月徐度北高峰坐使全湖绿都飞匣镜中偶成
作者：洪亮吉
朝代：清
体裁：七言绝句

才饮湖头酒百杯，笳声巳向堞楼催。船船都载夕阳去，却让后湖新月来。
初六日发安顺作
作者：洪亮吉
朝代：清
体裁：七言律诗

昨旬骑马入行台，草脚疏青尚未回。今日蓝舆向西去，海棠花放蜀葵开。韶光欲老愁梁燕，碧月初圆照酒杯。莫更匆匆感时序，山榴红绽客仍来。
初六日小雨至都匀府西门外试射士
作者：洪亮吉
朝代：清
体裁：五言律诗

半里冥濛雾，山村雨不成。野云随地落，春树接天生。白讶悬泉影，青流飞矢声。射堂寒较甚，马过亦惊鸣。
初六日渡鸭池河至四方井道中作·其一
作者：洪亮吉
朝代：清
体裁：七言绝句

隔窗催客鸟何勤，凉甚先将浊酒醺。才欲出门衣袂湿，马头犹罨昨霄云。
初六日渡鸭池河至四方井道中作·其二
作者：洪亮吉
朝代：清
体裁：七言绝句

江干清晓泛浮槎，隔岸山隅路几叉。行入白云红万点，半空都放石榴花。
初十夜山半步月至三鼓始回
作者：洪亮吉
朝代：清
体裁：古风

出门看山光，月色忽无尽。帘前秋景好，花气亦徐引。江光山光新月光，点入秋色逾苍凉。花香堂前一杯酒，杯底清光无不有。三更以后月愈明，兴发我欲淩波行。秋花倘点头，秋竹若摇手，秋钟泠泠恍开口。一风吹人入竹楼，竹楼旁边茶百瓯。茶香虽清客沉醉，七尺竹床三客睡。花香亦若怜酒人，忽洒花影来周身。夜光齐收夜钟歇，却梦酒魂飞入月。
初十日侵晓至龙场
作者：洪亮吉
朝代：清
体裁：古风

银灯影外星初落，一山开云矗楼阁。冥濛花气不知名，十里晓风浮绛萼。花前莺语声犹涩，花底春衫著疑薄。晴光艳艳铺郊甸，青气茫茫注岩壑。马头回处客亦惊，却值晓暾红出郭。
初十日吴上舍文桂邀津门李生为余写管领九秋图爰赘以二绝句·其一
作者：洪亮吉
朝代：清
体裁：七言绝句

管领秋花事可知，姚黄魏紫不同时。算来也被仙人妒，东海新教月上迟。
初十日吴上舍文桂邀津门李生为余写管领九秋图爰赘以二绝句·其二
作者：洪亮吉
朝代：清
体裁：七言绝句

篱前薄薄有花阴，小立居然爽客襟。一曲红阑天万里，是谁能识九秋心。
初十日漱石山房销寒第二集题张太守凤枝珠还图图为太守侍姬冉氏所作姬母无赖妄搆讼端姬由是遣归其母谋别嫁之姬剪发自誓乃止同人感其义劝太守复迎焉爰作是图名曰珠还亦所以美太守也·其三
作者：洪亮吉
朝代：清
体裁：七言绝句

两条官烛影阑珊，百诘初穷语扺谰。绝胜河阳旧潘令，种花犹易护花难。
初十日漱石山房销寒第二集题张太守凤枝珠还图图为太守侍姬冉氏所作姬母无赖妄搆讼端姬由是遣归其母谋别嫁之姬剪发自誓乃止同人感其义劝太守复迎焉爰作是图名曰珠还亦所以美太守也·其二
作者：洪亮吉
朝代：清
体裁：七言绝句

自返蓬门百事非，香云和泪剪依微。从兹百幅梅花帐，不觉萧娘鬓影肥。
初十日漱石山房销寒第二集题张太守凤枝珠还图图为太守侍姬冉氏所作姬母无赖妄搆讼端姬由是遣归其母谋别嫁之姬剪发自誓乃止同人感其义劝太守复迎焉爰作是图名曰珠还亦所以美太守也·其五
作者：洪亮吉
朝代：清
体裁：七言绝句

轻车油碧许迎回，纨扇亲拈出镜台。不是求仙旧童女，肯随徐福住蓬莱。
初十日漱石山房销寒第二集题张太守凤枝珠还图图为太守侍姬冉氏所作姬母无赖妄搆讼端姬由是遣归其母谋别嫁之姬剪发自誓乃止同人感其义劝太守复迎焉爰作是图名曰珠还亦所以美太守也·其六
作者：洪亮吉
朝代：清
体裁：七言绝句

垂老休嫌善赋愁，使君宗法本风流。他时九曲梁溪上，合与修成燕子楼。
初十日漱石山房销寒第二集题张太守凤枝珠还图图为太守侍姬冉氏所作姬母无赖妄搆讼端姬由是遣归其母谋别嫁之姬剪发自誓乃止同人感其义劝太守复迎焉爰作是图名曰珠还亦所以美太守也·其四
作者：洪亮吉
朝代：清
体裁：七言绝句

暇日间窥青琐旁，玉山筵上未颓唐。扺他一曲翾风怨，只有销魂泪两行。
初四日消寒第五集李明经筠嘉招同李兵备廷敬何徵君琪陆孝廉继辂林镐储桂荣楮华李学璜鲍熙改琦徐棠诸文学并铁舟上人吾园小集时余以明日旋里诸公皆即席赋诗相饯醉后率荅一篇即以留别
作者：洪亮吉
朝代：清
体裁：古风

一鹤引一客，闲步汀西头。汀西阁上人，一一如眠鸥。元裳丹顶时窥牖，野鹤居然恋红袖。有时合队出探梅，七尺亭亭影俱瘦。帘前新月辉，帘外疏梅开。春人结束豋春台，鼓吹复从门外来。主人约客排宵宴，落日晖晖坐中见。陆郎年少饮亦豪，十七人中称最健。香岩高咏竹圃歌，激得阁外生回波。就中匿笑何春渚，七十风怀尚能补。解衣作画改七芗，我亦石上题笺忙。铁舟开士诗才逸，画笔年来亦如铁。谪仙开衙东海头，好客绝似刘荆州。谷人词老梅村叟，前后可称双祭酒。微嫌病酒及十旬，明岁花开可来否。一更飞觞至二更，坐上客始连翩行。冥濛归路不知数，幸有导骑持灯迎。君不见新知杂故知，卜昼又卜夜。三更未醒船已行，挂席当从蠡河卸。
初春忆里中诸同人
作者：洪亮吉
朝代：清
体裁：古风

万山深处住，忽忆海边春。不特花香好，兼思花下人。花枝濛濛柳条长，花里高楼日堪上。危桥东转多坡陀，一水出城名蠡河。河流至此刚三折，亭号舣舟人亦歇。左家兄弟工煮茶，闲访屋北疏梅花。钱郎多愁赵生矫，瘦董癯崔乡语好。毗耶室冷昼不扃，塔影七级看亭亭。围垆聚久清谈足，小卧还翻藏经读。蒙庄兴逸不可当，来及曙色归斜阳。一童携钱每先走，烂醉城东市娇酒。此时十辈五客燕，两客复住荆江边。我顷南行路七千，远道谁拍洪厓肩。山形盘回水迢递，梦里还家亦非易。作诗火急欲寄回，屈指到日榴花开。
初春折柳图送陈大令熙藩北上
作者：洪亮吉
朝代：清
体裁：古风

前年来黔阳，长官摄疲邑。贵定城东南，马前惊一揖。昨年驻会城，长官为剧县。衙斋欣咫尺，投谒乃无算。长官为政甫及今，大吏拭目民输心。琴堂愔愔静抚琴，暇复伴我耽幽吟。一行作吏何尝废，赤棒森森墨胥避。簿书丛里集宾朋，撰得城南一篇记。初春柳丝黄及肩，拂拭鞍马行朝天。蛮方百姓心难足，官好更防迁去速。烧灯节过持瓣香，私向山神社公祝。十月种麦四月秧，官归正好麦上场。吏胥无权户殷阜，但祝官迁此方守。
初至梅花书院
作者：洪亮吉
朝代：清
体裁：七言律诗

横舍东西竹柏林，暂停行笈事披寻。二分明月三生梦，万树梅花一客吟。阅世更须坚晚节，传经先已负初心。枕流漱石吾宁敢，且与同堂惜寸阴。
别友·其一
作者：洪亮吉
朝代：清
体裁：七言绝句

谪下蓬莱又几春，形骸疑假复疑真。天荒地老重相见，君是前身我后身。
别友·其二
作者：洪亮吉
朝代：清
体裁：七言绝句

意外相逢是昨宵，可怜知复在明朝。十三夜月难连晓，魂断溪南长短桥。
别惠远城二首
作者：洪亮吉
朝代：清

下马步出城，百步屡驻脚。长刀短后衣，未忍即抛却。逐客纵已归，犹念未归客。今宵路岐梦，分道向南北。
别惠远城二首·其一
作者：洪亮吉
朝代：清

下马步出城，百步屡驻脚。长刀短后衣，未忍即抛却。
别惠远城二首·其二
作者：洪亮吉
朝代：清

逐客纵已归，犹念未归客。今宵路岐梦，分道向南北。
别敖阳镇二日敖山尚可见因题壁
作者：洪亮吉
朝代：清
体裁：古风

兹山虽一拳，青出天地外。连晨走三驿，路已及新泰。瞻山仍在目，风尚送清籁。迤南方数武，蒙岭亘如带。再转望始迷，翻嫌去程快。
剪江至焦山并游巨公厓诸胜·其一
作者：洪亮吉
朝代：清
体裁：七言绝句

火云烧处户难开，却被支公信使催。我比海潮还有信，两随圆月渡江来。
剪江至焦山并游巨公厓诸胜·其二
作者：洪亮吉
朝代：清
体裁：七言绝句

石骨崚嶒石发纤，海云东上日西淹。来春我看桃花处，之字江流品字岩。
励志诗三十首·其一
作者：洪亮吉
朝代：清
体裁：古风

独木可制栋，乃反裁作桥。独木之桥，心焉摇摇。独木可立柱，乃反刳作舟。独木之舟，或沉或浮。
励志诗三十首·其七
作者：洪亮吉
朝代：清
体裁：四言诗

一家饥寒，优及里䣊。四民饥寒，忧及君相。
励志诗三十首·其三
作者：洪亮吉
朝代：清
体裁：四言诗

罗网待物，不择飞走。资格缚人，不问贤否。
励志诗三十首·其三十
作者：洪亮吉
朝代：清
体裁：四言诗

镜不留物，影过即灭。世不待人，事去即陈。浮云激电，生灭何速。视世以心，不视以目。
励志诗三十首·其九
作者：洪亮吉
朝代：清
体裁：六言诗

身欲死药不灵，心欲死语不经。语不经神殛之，药不灵鬼杀之。
励志诗三十首·其二
作者：洪亮吉
朝代：清
体裁：古风

天形不知，以农为师。地图或溷，引商参问。欲知古，询及贾。欲通俗，访及仆。
励志诗三十首·其二十
作者：洪亮吉
朝代：清
体裁：四言诗

盗贼水火，不过家破。饥寒困穷，一身之凶。妒贤嫉能，殃及孙曾。利已害物，祸至殄灭。
励志诗三十首·其二十一
作者：洪亮吉
朝代：清
体裁：四言诗

环堂而行，跬步有几。行之不巳，可积千里。索书而观，书苦易竟。循环读之，义乃不尽。
励志诗三十首·其二十七
作者：洪亮吉
朝代：清
体裁：古风

百步之内，必有嘉木。吾拜松竹，重其先拔俗。一林之中，必有飞翔。吾拜乌鹊，重其不出乡。
励志诗三十首·其二十三
作者：洪亮吉
朝代：清
体裁：四言诗

槛虎纵驯，不使导游。吾谁与偕，岸有白鸥。笼禽虽俊，不与论心。吾谁款曲，案有素琴。
励志诗三十首·其二十九
作者：洪亮吉
朝代：清
体裁：四言诗

喜饮海水，喜食海鱼。春夏卜居，无逾巨区。喜餐湖渌，喜采湖菱。秋冬读书，宜傍禹陵。
励志诗三十首·其二十二
作者：洪亮吉
朝代：清
体裁：四言诗

欲身不病，无与物竞。欲身无灾，与物共财。
励志诗三十首·其二十五
作者：洪亮吉
朝代：清
体裁：古风

父母存，苦贱贫。齑盐蔬菽，日以奉亲。父母逝，感遭际。钱刀锦绮，仅以营祭。东流滔滔逝不回，西日宛宛谁能追。行持形骸入蒿莱，元堂幽扃永趋陪。
励志诗三十首·其二十八
作者：洪亮吉
朝代：清
体裁：古风

一身之事，妻孥不详。欲告我友，又苦各一方。百年之中，半不居里。惟蠹鱼追随，见我辄喜。
励志诗三十首·其二十六
作者：洪亮吉
朝代：清
体裁：古风

鹏六翮，难傅天。虫百足，难陟巅。终为人所嗤，不为人所怜。
励志诗三十首·其二十四
作者：洪亮吉
朝代：清
体裁：古风

不随俗，可挽俗。不趋时，乃救时。
励志诗三十首·其五
作者：洪亮吉
朝代：清
体裁：古风

万灯虽明不敌一，星九流虽精不敌。一经星晶莹海宇，宁经习熟治术足。
励志诗三十首·其八
作者：洪亮吉
朝代：清
体裁：四言诗

灵狐狺狺，善惑世人。神祠穴久，不媚土偶。林禽剪舌，巧过百物。有法制之，禦以木讷。
励志诗三十首·其六
作者：洪亮吉
朝代：清
体裁：六言诗

荈佐饮烟佐食，肠浸淫口呼吸。一火攻一水厄，消肌肤铄精液。
励志诗三十首·其十
作者：洪亮吉
朝代：清
体裁：四言诗

我欲上天，祇凭一梯。天之高高，梯则巳低。我欲渡河，祇结一壶。河流汤汤，壶不可桴。
励志诗三十首·其十一
作者：洪亮吉
朝代：清
体裁：四言诗

以力养人，力惧不展。以心养人，活及无算。以财济世，财有匮时。以言济世，利无穷期。
励志诗三十首·其十七
作者：洪亮吉
朝代：清
体裁：四言诗

衣无复单，难以禦寒。家无法纪，难以服官。衣之有复，润及肌肉。家之有法，化及鹅鸭。
励志诗三十首·其十三
作者：洪亮吉
朝代：清
体裁：六言诗

龙行雨声不闻，龙出声雷即嗔。鹏抟风翮不露，鹏奋翮天即怒。
励志诗三十首·其十九
作者：洪亮吉
朝代：清
体裁：四言诗

妖禽九头，妖狐九尾。顾首顾尾，不见可喜。抃鳌断足，形天断头。时起时舞，不见有忧。
励志诗三十首·其十二
作者：洪亮吉
朝代：清
体裁：四言诗

妄思奇福，必得奇祸。妄思窖金，必至家破。
励志诗三十首·其十五
作者：洪亮吉
朝代：清
体裁：四言诗

心无欹倾，不畏震霆。行无疵累，不畏社鬼。社鬼所抟，必非强梁。雷火所触，人或不祥。
励志诗三十首·其十八
作者：洪亮吉
朝代：清
体裁：古风

惠人升斗，莫惠以口。杀人刀戟，莫杀以舌。口惠人，怨必丛。舌杀人，巳必凶。
励志诗三十首·其十六
作者：洪亮吉
朝代：清
体裁：六言诗

齐三士可称勇，伏剑死不旋踵。鲁两生可号儒，叔孙先不能污。齐三士谁可敌，田横岛五百客。鲁两生孰可同，哀平中楚二龚。
励志诗三十首·其十四
作者：洪亮吉
朝代：清
体裁：古风

我所思在九域以外，九域既穷，天地何届。我所思在万物之究，万物既究，孰持其后。
励志诗三十首·其四
作者：洪亮吉
朝代：清
体裁：四言诗

慢神无福，谄亦如之。不慢不谄，是为得之。学佛无益，毁佛无损。不佞不毁，达人所允。
匀阳书院春望
作者：洪亮吉
朝代：清
体裁：古风

春波阔处春堤狭，十二回塘满浮鸭。晴鸠催换裌衣忙，楼上人閒尽开箧。半城花香袅若丝，新绿对岸愁参差。销魂别有东风柳，绝似春人十五时。
北行·其一
作者：洪亮吉
朝代：清
体裁：古风

三月束装归，二月束装发。出门才十稔，抵家无百日。昨为弟丧归，今为国丧出。我劳何敢惮，我泪忽呜咽。挥泪北向行，程程冒风雪。
北行·其二
作者：洪亮吉
朝代：清
体裁：古风

已为还山云，复作出山水。看云心尚恋，照水色增愧。亲朋苦留饯，临发期敢改。前行谁与共，一仆瘦如鬼。初日上蒜山，回头望东海。
十一夜东升阁看盂兰盆放灯作
作者：洪亮吉
朝代：清
体裁：古风

一灯先出法界楼，大鱼迎灯争逆流。灯来大鱼忽然窜，一鬼一灯擎不乱。三灯五灯波面停，鬼欲待侣方同行。有时一灯众鬼擎，惹得灯影皆深青。灯光时分复时集，鬼臂压鱼鱼直立。灯光丛处鬼亦夥，鱼惊避鬼欲出波。大声轩然波上起，尽捲灯光入云里。鬼车鬼马已四飞，灯去鬼伯愁无依。洲东洲西万声沸，鬼气居然避人气。楼头仙客正朗唫，激得波响如鸣琴。君不见神灯红鬼灯绿，入海无心竞迟速。东流灯影西上潮，鬼势瑟缩鱼龙骄。
十一日同人游九子山
作者：洪亮吉
朝代：清
体裁：五言律诗

今朝北风好，吹我入南山。一谷怒当路，千花静掩关。客从三伏断，云自五州还。却挂征帆去，幽岩未及攀。
十一日同人集卷施行阁醉后作
作者：洪亮吉
朝代：清
体裁：古风

十日无一客，客至必满堂。十日无一樽，客来必千觞。主人爱客客亦知，皆竞来早无来迟。鞭丝影拂棱棱瓦，洗手花前客停马。渊鱼林鸟尽不猜，客到先已穿池台。茶炉声喧话不足，失喜一林新果熟。雏童攀树鸟啄枝，一径先入红参差。果中开筵忘尔我，上坐主人无不可。忽然客句矜速成，满屋尽变为吟声。欢呼座中人，历乱屋头雨。惊雷掣电总不闻，银烛如椽客围语。须臾雨歇月满厅，蜡屐攒响来窥楹。半厅人归半厅坐，别扫一厅留客卧。三更门索谁更牵，知是惊乌夜飞过。
十一日待蒋大齐耀昆仲不至因买舟往御教场圣果寺
作者：洪亮吉
朝代：清
体裁：五言律诗

船船都不是，偏复到门前。别鼓寻幽艇，仍携买酒钱。半湖摇落日，一棹破轻烟。到晚休相访，山公醉欲眠。
十一日暮扺襄城行馆作
作者：洪亮吉
朝代：清
体裁：古风

龙陂山色参天半，城内石坊高插汉。昏时骑马出南门，烟水微茫欲无岸。沿桥南北皆石堤，铺岸月色何高低。排空忽奏军门乐，惊起大鱼波面跃。
十一月二十一日消寒第三集胡户部稷昆仲邀同孙兵备星衍冒雨至小仓山房探梅并留饮小眠斋即席赋呈并赠袁公子迟
作者：洪亮吉
朝代：清
体裁：七言律诗

曾见郎君入抱时，传经近复课佳儿。古梅似向閒人揖，旧事都应老鹤知。墩割一隅埋谢傅，锦留五色付丘迟。谈深红烛全销焰，门外三更雨若丝。
十一月十四夜卷施阁待月适蒋表弟良书以惠泉酒索售因留饮至醉作
作者：洪亮吉
朝代：清
体裁：古风

所居偏西南，十日寡良友。今夜明月圆，清辉殊腻手。蒋生叩门入，半日俯其首。索我助急装，饷我一尊酒。开尊与酬酢，乡味汝知否。移坐石屋中，清谈亦云久。苦言辞我去，相送出门走。夜半西北风，泠泠吹笑口。
十一月朔日发怀化驿舆丁甚速行三十里至板桥塘天始曙·其一
作者：洪亮吉
朝代：清
体裁：七言绝句

四更排马陟山冈，候火齐明竹树光。欲向蓝舆续残梦，锣声惊过第三塘。
十一月朔日发怀化驿舆丁甚速行三十里至板桥塘天始曙·其二
作者：洪亮吉
朝代：清
体裁：七言绝句

双溪水绕一山流，溪上冥濛薄雾收。睡起不知云弄采，错疑天半有朱楼。
十七日徐太守曰纪偕安顺遵义思南石阡黎平铜仁六太守威宁麻哈开州普安四刺史松桃丹江两司马贵筑遵义及候补诸大令复邀集听绿轩赏荷是日冯巡抚万方伯以事未至即席戏柬诸君子·其一
作者：洪亮吉
朝代：清
体裁：七言绝句

笙歌队里许闲行，月黑帘栊水自明。鹦武亦知游客意，此来看雨昨看晴。
十七日徐太守曰纪偕安顺遵义思南石阡黎平铜仁六太守威宁麻哈开州普安四刺史松桃丹江两司马贵筑遵义及候补诸大令复邀集听绿轩赏荷是日冯巡抚万方伯以事未至即席戏柬诸君子·其二
作者：洪亮吉
朝代：清
体裁：七言绝句

夜凉移席屋西头，烛跋都同笑语流。怪底诸君兴偏逸，座中有蟹少监州。
十七日徐太守曰纪偕安顺遵义思南石阡黎平铜仁六太守威宁麻哈开州普安四刺史松桃丹江两司马贵筑遵义及候补诸大令复邀集听绿轩赏荷是日冯巡抚万方伯以事未至即席戏柬诸君子冯巡抚既作外台宴集诗及见余采莲词十二章即日复依韵见答其用韵之妙不减皮陆爰作此志谢·其一
作者：洪亮吉
朝代：清
体裁：七言绝句

传笺飞骑一何忙，射虎将军善挽强。不特事功吾拜倒，办香直欲到文章。
十七日惊闻毕尚书师楚南之赴翌日于卷施阁中为位而哭哀定赋诗六章即寄庄邠州炘钱乾州坫陜西毛简州大瀛四川孙兵备星衍山东杨灵州芳灿甘肃方伯揆贵州杨大令伦广西王大令复河南·其一
作者：洪亮吉
朝代：清
体裁：五言律诗

三十年来事，都凭信史编。此生谁念我，九死欲呼天。讣出朝班上，魂归夕照边。报公惟砥节，方不负名贤。
十七日惊闻毕尚书师楚南之赴翌日于卷施阁中为位而哭哀定赋诗六章即寄庄邠州炘钱乾州坫陜西毛简州大瀛四川孙兵备星衍山东杨灵州芳灿甘肃方伯揆贵州杨大令伦广西王大令复河南·其三
作者：洪亮吉
朝代：清
体裁：五言律诗

由来三楚事，终始一人支。微管功宁泯，亡彭谶独奇。夜星惊枥马，秋雾湿牙旗。千百孤寒泪，从今洒路岐。
十七日惊闻毕尚书师楚南之赴翌日于卷施阁中为位而哭哀定赋诗六章即寄庄邠州炘钱乾州坫陜西毛简州大瀛四川孙兵备星衍山东杨灵州芳灿甘肃方伯揆贵州杨大令伦广西王大令复河南·其二
作者：洪亮吉
朝代：清
体裁：五言律诗

死不为公恨，伤公未尽才。潢池仍待剿，衡岳遽先颓。诸葛中年陨，文渊半道摧。世儒真浅识，犹望历三台。
十七日惊闻毕尚书师楚南之赴翌日于卷施阁中为位而哭哀定赋诗六章即寄庄邠州炘钱乾州坫陜西毛简州大瀛四川孙兵备星衍山东杨灵州芳灿甘肃方伯揆贵州杨大令伦广西王大令复河南·其五
作者：洪亮吉
朝代：清
体裁：五言律诗

老每思岩壑，君恩未赐环。回天心独苦，匝月鬓都班。事与元勋勒，封同五等颁。伤心别时语，原不计生还。
十七日惊闻毕尚书师楚南之赴翌日于卷施阁中为位而哭哀定赋诗六章即寄庄邠州炘钱乾州坫陜西毛简州大瀛四川孙兵备星衍山东杨灵州芳灿甘肃方伯揆贵州杨大令伦广西王大令复河南·其六
作者：洪亮吉
朝代：清
体裁：五言律诗

同人凡几辈，白发半应飘。讶绝全家讣，哀腾八月潮。枕鞍书耿耿，归榇雨潇潇。他日虚堂宿，仍歌楚大招。
十七日惊闻毕尚书师楚南之赴翌日于卷施阁中为位而哭哀定赋诗六章即寄庄邠州炘钱乾州坫陜西毛简州大瀛四川孙兵备星衍山东杨灵州芳灿甘肃方伯揆贵州杨大令伦广西王大令复河南·其四
作者：洪亮吉
朝代：清
体裁：五言律诗

遗大投艰后，群疑众谤中。万言陈至计，一死遂孤忠。分野旄头落，盘门羽檄通。蛮民商配食，先在伏波宫。
十七日晨起北风尚劲书此遣闷
作者：洪亮吉
朝代：清
体裁：古风

昨宵雨如烟，今晨雨如雾。多谢西梁山，留人三日住。咫尺不见娥眉开，山溜隐隐喧惊雷。明朝未敢望江浦，只愿征帆泊牛渚。
十七日晴使院后圃望远
作者：洪亮吉
朝代：清
体裁：七言律诗

分半山城入画中，炊烟都袅岸西东。房廊映水多时绿，衫袖承花一色红。上冢船归雅咒雨，筑毬人去马嘶风。年年桃坞春如许，辜负乡园三两丛。
十七日消寒第七集杨上舍槐招同赵兵备翼庄宫允通敏刘宫赞种之金太守�方明府宝昌早饭石竹山房复至秦园茶话始别分体得五古一首
作者：洪亮吉
朝代：清
体裁：古风

春笋未及抽，石竹已成列。草堂花气暖，无异宴春日。主人工治馔，厨婢亦修洁。溪鱼及园韭，日昨已梳剔。樽罗会稽酿，盘满洞庭橘。宁惟充口腹，志意亦怡悦。尤欣嘉会早，宴罢日方昃。复有缩地方，秦园茗堪啜。
十七日赵兵备翼蒋少府廷曜叠邀赏山查及杏花薄晚归看灯作
作者：洪亮吉
朝代：清
体裁：古风

山查花红杏花白，两地赏花日已夕。宽衣侧帽行水东，却好径侧来和风。赵家茶花甲城郭，赤伞当空日华薄。蒋家文杏种亦殊，昔时一株今两株。阑干影里分南北，花上晚霞皆五色。春花艳极乃不香，祗以颜色酣春光。风光只有花朝好，燕剪乍来蜂尚少。两家觞客酒百壶，月出隔岸闻欢呼。楼台一带光凌乱，花影入波波亦绚。沿溪约略三两家，归客攀树惊栖鸦。斋钟初动客初醒，花外万枝灯火影。
十三夜自花神庙夜归
作者：洪亮吉
朝代：清
体裁：五言律诗

南屏钟未歇，且复小迟留。月黑花王殿，春生酒妪楼。朗吟惊宿鸟，缓步逐眠鸥。忽有千灯出，冥濛水尽头。
十三日同人复约至赵恭毅祠看杏花回饮蒋太守熊昌宅赏玉兰花作
作者：洪亮吉
朝代：清
体裁：古风

五更枕上闻剥啄，瘦仆排门径相速。为言红杏开半株，恭毅祠西一间屋。江乡又馈刀䱶至，惊笋出篱刚一束。眼前光景期不负，远拉髯吴及癯陆。南华先生有加馔，出水鯸鮧悍双目。颍州食指久已动，有客樽前避酖毒。厨娘洗手缓烹饪，胁若凝脂肪如玉。其馀蔬果七八种，糟漉蟹螯盐渍肉。吾徒宁仅事口腹，冀欲昨诗今夜读。况闻阿买近已殇，约至西斋慰歌哭。荒厅留客谈益纵，茶味方回酒刚熟。雏僧又复携花至，七尺亭亭树如沐。为花位置久乃妥，径把墙西古苔斸。旁栽修竹或四五，白璧终须伴苍㲄。主人意欲倾家酿，一斗初完百壶续。参军觞政束湿薪，作吏极良纠则酷。淋漓百盏急思避，口令澜翻及词曲。虽然盘乐亦当戒，雅兴何须十分足。半圭春月纵未堕，已换两番银蜡烛。归途南北更握手，天外濛濛柳丝绿。青钱三百倘复嬴，明日定来看覆局。
十三日张运判道渥招同人小集分韵得露字
作者：洪亮吉
朝代：清
体裁：古风

长安路，花无边，酒无数。醉中陶陶十年住，酒客家家识门户。西风几遍吹，酒人去何处。今朝花下饮，忽复思前度。主人爱客黄金富，何不先将酒人铸。长安路，人生行乐须及时，君不见屋角残星草头露。
十三日早至别峰庵看日出
作者：洪亮吉
朝代：清
体裁：古风

一峰既别出，一水亦别流。山水各有别，于兹起危楼。楼上八牖开，正对东海头。百怪未及藏，光已烛郁洲。森森赤玉盘，正向案上浮。朝景既已开，夜气始尽收。我心亦空明，障翳一不留。僧雏讶久淹，敬进水一瓯。移榻阁上眠，心神与天游。
十三日约蒋二廷曜出东郭看迎春
作者：洪亮吉
朝代：清
体裁：七言绝句

今朝却喜值花辰，晴雪能消隔岁尘。却约白云溪畔客，试灯风里看迎春。
十三日邓尉访梅忆昔游寄钱大令维乔蒋文学陈尊
作者：洪亮吉
朝代：清
体裁：古风

昔游钱蒋殊不閒，独我近自山中还。连宵清梦屡飞越，闻说梅放西山湾。西山湾中万树花，古干郁勃枝交叉。山中猿鹤尽无恙，岂识世事纷如麻。草元亭圯季重亡，天末回首思崔郎。閒心检点壁閒句，蜗篆剥蚀无偏旁。湖亭三面交远风，香气扰入湖光中。看花岁月苦难驻，花亦憔悴无欢容。君不见看花背花立少时，别有会意谁能知。忽然大笑出山去，峰顶落落云分驰。
十九日偕陈刺史明善同诣亦园夜宿即席赋赠
作者：洪亮吉
朝代：清
体裁：古风

我初来亦园，主人眈赋诗。坐客刘邵屠，各各拈吟髭。我再来亦园，主人思弹冠。名士欲出山，笑杀蒋与袁。山中猿鹤抛离久，卅载复来园畔走。红香亭暗绿阁倾，一壑一邱何所有。亦园主人亦可怜，五十乞养囊无钱。折腰空拜道旁吏，归骨已少城南田。穷州远在风沙窟，自说归装仅冰雪。卖刀买犊记前时，作字焕鹅空此日。主人虽贫仍爱友，布置一筵谈夜漏。园空月出栖鸟惊，醉折园花为君寿。
十九日出城东门看花至芳杜洲作
作者：洪亮吉
朝代：清
体裁：七言律诗

只有寻芳兴未阑，閒排僻径出层关。淡红十里杏花路，浅碧四围杨柳山。梦好尚怜春思冷，尘飞时望捷书还。征东将士应无恙，何日先平板楯蛮。
十九日早过烈山作
作者：洪亮吉
朝代：清
体裁：七言绝句

乌江浦口暂徘徊，昨日舟从采石开。半晌柁楼眠未稳，六朝山已上帆来。
十九日独酌偶成
作者：洪亮吉
朝代：清
体裁：五言律诗

不觉萧萧雨，风声彻户凉。又添新别恨，独对古重阳。石镜花千朵，琴台酒一觞。遥怜车骑远，凝睇此高冈。
十九日绮春园观灯即席应教
作者：洪亮吉
朝代：清
体裁：古风

一灯迎人过桥去，忽有千灯万灯聚。水中灯影乃益奇，百影已化千虹蜺。爆声飞林鹊堕巢，火艳烛水鱼惊逃。树头弯环灯若桥，赤焰俨欲烘三霄。玻瓈屏风八窗列，一房灯光疑入月。持灯作巷上石梁，历遍十二空中廊。稍馀一角天光白，太乙星芒大逾尺。斜飞灯影复百枝，碧月欲升升不得。三更炽火列帐旁，酒人门酒嫌酒凉。开窗意欲待残月，不觉幕底飞新霜。广场棱棱千步拓，大声如雷轰爆竹。前行低头穿壑谷，百仞冰山穴其腹。裁冰为镜雪作灯，高下社火飞千层。禽虫飞扬兽驰突，一半银花穴中出。此生此乐安得忘，好客况似陈思王。黄金堆盘一宵掷，升平乐事宁昜得。鄙人归田有时日，欲与田间老农说。乘船甫了复据鞍，归路黑霰仍漫漫。昏灯入门仆惊瞬，蜡泪积冠高一寸。
十九日至大定城西坡上校射归涂复诣斗母阁看飞瀑
作者：洪亮吉
朝代：清
体裁：古风

射场距五里，清晓闻吹笳。初日旗帜翻，鸣钲出官衙。拂露过北郊，先惊树头鸦。艺士植若墙，台高建崇牙。下马入锁厅，山青四周遮。台杪射的红，高低夺明霞。一水出道旁，来源抑何赊。墙缺竹树交，路若之字斜。直下百尺馀，依微有人家。云气复四飞，惊风走汀沙。回路改郭西，山田夹鸣蛙。飞瀑空际来，湿此半岭花。客倦欲暂停，禅扉试煎茶。
十二月二日消寒第四集李兵备廷敬招同人集平远山房观宋四家墨迹即席同赋
作者：洪亮吉
朝代：清
体裁：七言律诗

装成橘颂荔枝诗，尚忆烟云过眼时。一代传人原磊落，百年真气藉扶持。寒梅消息迟霜信，残腊心情付酒卮。我是庾公楼上客，摩挲故物剧相思。
十二月初三日雪霁邀同年张问陶顾王霖过饮醉后作
作者：洪亮吉
朝代：清
体裁：古风

墙东半亩园，雪积难置足。客来门亦锁，护此一庭玉。高低枝上白万条，爱惜不遣儿童摇。今宵却初三，新月出墙腹。峨眉山下人，闻来访庭竹。扫此枝上雪，迸作杯中春。泠饮亦可堪，胸次饶春温。閒中富贵谁能有，白玉黄金合成酒。屏除童仆不入门，行酒却驱坐上宾。公荣不饮亦殊苦，罚作怪禽筵上舞。墙阴一尺扫不开，醉便埋此何须回。一层银烛辉，一层新月影。树头屋角看更奇，倒射清光百馀顷。主人不送客亦行，脱略酒后皆呼名。来时衣上黄，去时衣上碧，来乘斜阳去月色。君不见人奇马亦清到骨，嚼我海棠枝上雪。
十二月十九日卷施阁招同人祀苏文忠公即席赋一章并邀诸人同作
作者：洪亮吉
朝代：清
体裁：七言律诗

七百年来弹指过，又随裙屐寿东坡。生天至竟谁能免，传世如公庶不磨。香篆袅时诗思入，风帘开处雪花多。狂吟痛饮君休惜，不见劳人鬓巳皤。
十二月十八日吴祠部蔚光招同邵圣艺封君孙原湘席世昌邵三孝廉雅集小湖田馆即席分赋
作者：洪亮吉
朝代：清
体裁：七言律诗

小湖田馆值年残，难得诗人六辈閒。映雪半窗聊读画，冲泥双屐罢登山。休官未免仍忧国，荒饮何曾更闭关。尤喜贼氛消咫尺，符离城外戍兵还。
十二月十日同徐达源待诏陈煐理问唐在简潘眉沈翿三秀才吕英冯珍两上舍游故宫傅周元理宅后五�园率赋
作者：洪亮吉
朝代：清
体裁：古风

我来黎里镇，冬杪意凄肃。悠然思纵眺，退傅存老屋。维时款户客，笑语聆皆熟。拦门富烟水，惜尚少乔木。尚书曾一面，归棹昔何速。休神家巷日，久已鬓毛秃。死有五�园，生为八州督。同时弇山叟，亦复振英躅。俄焉大星陨，倏尔故巢覆。并看饶远略，独此享殊福。无端判丰悴，谁得识倚伏。去去访墓门，灵岩北山麓。
十五夜对月独坐有怀里中旧游
作者：洪亮吉
朝代：清
体裁：五言律诗

独酌一樽酒，含情上小楼。故人难会面，明月却当头。只影长廊入，清辉满镜收。谁云天上好，今夜不胜愁。
十五夜小饮牡丹花下待崔三景侃不至
作者：洪亮吉
朝代：清
体裁：七言律诗

燕燕莺莺久作群，墙头入夜望如云。得天独厚开盈尺，与月同圆到十分。何处更容倾国见，此香先已上楼闻。谁怜露白灯红夜，倚遍熏炉待鄂君。
十五夜独至云溪步月·其一
作者：洪亮吉
朝代：清
体裁：六言诗

燕后花前春好，鸥边竹外楼高。黄舒新柳一搦，绿响回波半篙。
十五夜独至云溪步月·其二
作者：洪亮吉
朝代：清
体裁：六言诗

可惜旧时风月，都销一径云烟。倪妪阁仍临水，王家艇在谁边。
十五夜琉璃厂步月
作者：洪亮吉
朝代：清
体裁：五言律诗

一市人如海，尘从隙处穿。帷车排巷窄，社火压场圆。浊酒呼朋饮，奇闻藉客传。欲寻容足地，飞爆向肩然。
十五日五鼓起看雪
作者：洪亮吉
朝代：清
体裁：五言律诗

拦门语忽惊，僮报四山晴。蛮地少冬雪，逢人诧夜明。冷光飞列帐，寒影淡孤檠。幸有辛盘在，聊将卯酒倾。
十五日晚自东梁山移舟至西梁山泊晨起阻雨
作者：洪亮吉
朝代：清
体裁：古风

东梁山上云，欲作西梁雪。移此江南舟，过江看落日。江干三尺雾，又向江南结。三更迎面雨，隐此当头月。巳有曙鹊声，愁霖苦难歇。
十五日立春
作者：洪亮吉
朝代：清
体裁：六言诗

元夕春百年少，日月食皆逢卯。鸦声愁鹊声喜，兔申头虎曳尾。雷凭凭电光掣，春朝风元夜雪。
十五日自京口渡江至焦山憩定慧寺作
作者：洪亮吉
朝代：清
体裁：古风

西南行尽路万千，返棹乃访兹山巅。兹山风急不得上，幸有巨石拦洲前。山坳一石戴一屋，步纵曲折心安便。侧身东望始寥廓，初日欲上潮无边。心飞西海足东海，下瞰无地高惟天。放臣逐客罪应死，跬步惧有神拘牵。山灵怪我貌衰老，头上雪色来祁连。斋厨粥饭客寮酒，弹指已近三十年。僧雏发白野猿老，只有鹤顶红逾鲜。四山松柏悉合抱，干老尽起青苍烟。少年事业百不就，削壁仅把新诗镌。浮名在世究何益，回顾我已惭焦先。尘劳扰扰及一世，足茧欲乞空山眠。来归万里去万里，祇觉竖亥堪随肩。昨呼渔叟与坚约，终老誓种江南田。
十五日薄草作
作者：洪亮吉
朝代：清
体裁：古风

枕上红烛摊书看，貂裘压被防晚寒。离居谁信是寒食，檐外风雨来无端。登楼试聎山南北，薄暝窗棂巳无色。万点归鸦何处栖，冥濛压得桃花黑。
十五日藏春坞消寒三集题范巨卿碑额即送张州守曾垿南还
作者：洪亮吉
朝代：清
体裁：古风

昨者黄少尹，贻我金乡碑。摩天石刻揭巨孝，复有独行名孤垂。洪流浩荡丰碑没，仅识青龙旧年月。八分径寸谁所书，无乃山阳县君㠔。传观足令友谊敦，二千年来八字存。若言至性刊金石，不数王贡兼雷陈。一篇论愧朱公叔，中世交期益翻覆。卖友人传郦曲周，面朋我耻萧光禄。史家创格非好奇，欲与薄俗贞心期。不传吏迹传友谊，此意亦愁知者稀。开缄泪巳垂言下，恨不还君伴长夜。匹马招魂又一时，荒阡种树知何暇。百遍摩挲纸亦光，含情重送郅君章。他时北上金乡道，酹酒应临官道旁。
十五日诣日涉园看牡丹
作者：洪亮吉
朝代：清
体裁：七言律诗

红疏绿暗怅无端，路僻山深夜尚寒。似尔镜中花烂漫，斗他天上月团圞。风光艳忆餐霞阁，香味清逾承露盘。迢递樽前小儿女，故乡春好不同看。
十八先生墓
作者：洪亮吉
朝代：清
体裁：七言绝句

七千里路接蛮乡，十八先生并命场。绝胜瀛洲唐学士，就中宁有许高阳。
十八日偕陆孝廉继辂庄上舍曾仪黄秀才载华至城东舣舟亭探梅回集卷施阁小饮即送孝廉北上
作者：洪亮吉
朝代：清
体裁：古风

东风才解冻，北风又飞雪。已伤青春迟，复与友生别。陆郎卅载同乡里，早岁声名日边起。蝶梦庄周昨已醒，牛医黄宪今谁比。三君一例皆少年，各矫健翮凌风前。流光真慨熟羊胛，壮志欲餐生彘肩。嗟余病巳经时卧，五十五年殚指过。范雎胁向生前折，荀偃头从梦中堕。闭门且学杨子元，精义一一离言诠。雪花六出梅五出，日月右旋天左旋。因兹悟彻无生旨，大地春光亦如此。要从莺燕识春秋，不与蜉蝣共生死。烛光千头泪百堆，日昨画鹢从东来。天门一笑即飞电，地轴半拆惊轰雷。閒门却倩梅花守，扫径惟应待良友。二顷虽无阳羡田，百壶且中山阴酒。东门之东花几株，草根树皮春已苏。大姑城访东晋刹，少伯河接西洮湖。荆湘米价平难得，楚蜀军书尚驰驿。灯火初回眼已青，干戈乍歇头先白。八角篱门尺五汀，暂时分手若为情。南行欲趁凫溪棹，北上先题雁塔名。
十八日戴村土人约食河豚因放舟诣其居并留宿·其二
作者：洪亮吉
朝代：清
体裁：七言绝句

牛宫斜对读书堂，才出堂扉便广场。不种疏梅与桃李，门前十里菜花黄。
十八日早自采石挂帆将抵江宁访孙大星衍先寄一篇即以志别
作者：洪亮吉
朝代：清
体裁：古风

今晨挂席思凌空，五色己曜帆樯东。舵楼翻书未一卷，席帽乱捲三山风。新睛水面铺朝旭，影外波涛尚如斛。艰危历尽心已平，水狎鼋鼍岸麋鹿。此时却忆单居使，可己乘流向扬子。白发樽前有底忙，素心海内无踰此。河流虽浊官能清，河堤使者憎好名。得閒篆仿徐内史，好古客呼刘石经。功名试问谁能足，仕宦我知贫最乐。他时青兖来看山，北扺二崂东岱岳。
十八日诣延芳书屋看牡丹
作者：洪亮吉
朝代：清
体裁：七言律诗

别分池馆枕汀洲，花外才停唤雨鸠。修到红颜仍有福，开从绿野不知愁。吹香帘下频牵梦，照影波中亦并头。倘仿徐熙图没骨，焉支山下我曾游。
十六夜有月
作者：洪亮吉
朝代：清
体裁：古风

幽人喜新晴，屋角看星影。巡廊才数武，圆月出西岭。白云东西飞不停，七里坛树秋烟平。危楼惊起白蝙蝠，似曳疋练空中行。天桥南北千家宅，万瓦参差月光湿。柳丝如沐草垂珠，添得碧苔无限色。微风吹空月流波，山翠落向城隅多。清辉入掌觉微腻，衣上似复倾银河。归来敞南轩，倾此一榼酒。三更静后无一人，却喜戴头惟北斗。北斗未落客不眠，一榼酒尽愁无钱。光明如此不须烛，却把道书梯上读。
十六夜独坐玩月至四鼓月食诣太常寺随班行礼
作者：洪亮吉
朝代：清
体裁：古风

全家既南归，一婢携向北。欣闻月当头，为我具肴核。轩墀开左右，云向琐窗白。古木十数株，居然富泉石。携壸随处坐，浅醉不终夕。官闲乏尘事，敢尚旷厥职。三更驱赢车，入寺救月食。
十六夜雨
作者：洪亮吉
朝代：清
体裁：五言律诗

阑干沉不见，都在雨声中。细雾吞帘白，孤花隐幔红。半街笼画烛，一笛引凉风。正好临流坐，寥寥爽气通。
十六子
作者：洪亮吉
朝代：清

八关十六子，党祸自此始。孤寒八百泪并流，此时毕竟思崖州。
十六字令·其一
作者：洪亮吉
朝代：清
体裁：词

拚。历遍长廊耐晓寒。梅花瘦，不厌百回看。
十六字令·其三
作者：洪亮吉
朝代：清
体裁：词

休。断送春人不上楼。三更梦，和月挂帘钩。
十六字令·其二
作者：洪亮吉
朝代：清
体裁：词

听。一雁寥寥下远汀。荒寒境，月黑鬼灯青。
十六字令·其四
作者：洪亮吉
朝代：清
体裁：词

迟。已是疏钟报晓时。山禽影，蔌蔌落高枝。
十六字令·初冬
作者：洪亮吉
朝代：清
体裁：词

风。一夜千林叶堕空。开轩望，斜月正中峰。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其一
作者：洪亮吉
朝代：清
体裁：七言绝句

牂柯秋到雨如麻，盼得新晴露巳华。我自看红君听绿，参差一月赏名花。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其七
作者：洪亮吉
朝代：清
体裁：七言绝句

缭垣日午转骄阳，一例都将小伞张。知有美人空处立，好云低为护明珰。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其三
作者：洪亮吉
朝代：清
体裁：七言绝句

门前赤棒肯拦遮，齐放游人入使衙。怪底鹭丝无立处，压波人影黑于鸦。